Kebolehpasaran graduan: Serlah potensi ketika latihan industri

Bekerja dalam bidang yang setara dengan bidang pengajian semasa di Institusi Pengajian Tinggi (IPT) adalah antara impian dan matlamat graduan seusai menerima diploma, ijazah pertama mahupun di peringkat lebih tinggi iaitu sarjana atau PhD.

Namun keadaan ini perlu dilalui dengan persaingan sangat besar, dan perlu ditambah nilai dengan ketrampilan, kredibiliti dan potensi diri yang diyakini oleh majikan.

Kementerian Pengajian Tinggi (KPT) melaporkan bagi tahun 2021; kadar kebolehpasaran graduan adalah sebanyak 85.5% iaitu sedikit peningkatan  (1.1%) berbanding tahun sebelumnya.

Daripada jumlah itu graduan dalam bidang kejuruteraan, pembuatan dan pembinaan merupakan kelompok yang merekodkan kebolehpasaran tertinggi iaitu sebanyak 88.6%, diikuti bidang sains, matematik dan komputer iaitu 87.2%.

Menariknya graduan lulusan Politeknik dan Kolej Komuniti merekodkan kadar kebolehpasaran jauh lebih tinggi iaitu sebanyak 93.7% dan 94.8% berbanding graduan Universiti Awam iaitu sebanyak 88.2%.

Situasi ini memberi sedikit gambaran bahawa graduan yang mempunyai kemahiran khusus dan berasaskan pendidikan dan Latihan Teknikal dan Vokasional (TVET) adalah lebih tinggi  pasaran kerjanya (berdasarkan laporan sama, kebolehpasaran graduan TVET adalah sebanyak 88.0%).

Bagaimanapun graduan pelbagai bidang lain tetap mempunyai peluang untuk sama-sama menyumbang terhadap pembangunan ekonomi negara dengan kesediaan ‘tambah nilai’ keterampilan diri.

Kesediaan untuk belajar berterusan, menerima teguran dan pandangan,  menerima tugas dengan penuh tanggungjawab dan cepat melaksanakannya adalah antara keutamaan majikan masa kini. Apatah lagi sekiranya seseorang itu boleh melaksanakan kerja secara multifungsi.

Para graduan sewajarnya mengambil berat dan peka dengan  persekitaran baharu pasaran kerja yang memerlukan sumber insan yang cekap, berkemahiran teknologi digital dan pantas dalam membuat tindakan dengan pemantauan minimum.

Penerapan nilai tambah ini sebenarnya bermula semasa latihan industri yang menjadi prasyarat utama bagi kebanyakan program untuk melengkapkan pengajian di peringkat diploma dan sarjana muda.

Seringkali kita dengar bahawa latihan industri atau praktikal adalah platform terbaik  meletakkan ‘sebelah kaki’ graduan dalam pasaran kerja sebenar.

Ini benar! Latihan industri adalah jambatan untuk menyerlah potensi diri, fokus mengaplikasi teori dan pengetahuan asas di universiti kepada penghasilan kerja untuk mencapai standard diperlukan oleh organisasi berkaitan.

Tempoh masa menjalani latihan industri bergantung kepada program pengajian diambil selaras dengan jumlah jam kredit ditetapkan oleh pihak universiti dan KPT.

Ada sebahagiannya menjalani latihan selama tiga bulan, empat bulan malah ada yang sehingga enam bulan.

Dalam tempoh ini, terdapat beberapa strategi yang seharusnya diambil peluang sebaik-baiknya oleh pelatih untuk memastikan majikan atau penyelia industri melihat kewujudan (visibility) dan keistimewaan mereka.

Berdasarkan pemerhatian teliti penulis yang terlibat sebagai penyelia akademik, hasil pertemuan dan perbincangan dengan penyelia industri, terdapat tiga perkara utama yang menjadi tumpuan majikan dalam mengenal pasti keterampilan (competency) pelatih dalam menjalankan tugasan yang diberikan.

Kemahiran berkomunikasi menjadi asas utama kepada keserasian bekerja dalam tempoh yang ditetapkan. Berkomunikasi tidak saja dengan penyelia yang memberikan tugasan dan menilai, malahan komunikasi dengan rakan sekerja dan pelanggan, sama ada berkaitan kerja atau sekadar sapaan hormat antara satu sama lain. Kemahiran berkomunikasi ini juga akan menjadikan persekitaran kerja yang harmoni dan mengembirakan.

Kelemahan berkomunikasi atau paling teruk hanya duduk bersendirian dan menunggu tugasan diberikan  akan mengakibatkan pelatih rasa ‘terbiar’, lesu dan tidak proaktif. Situasi itu jika berlarutan lebih dua minggu, akan menyebabkan pelatih sendiri akan hilang motivasi dan rasa terpinggir.

Implikasinya, majikan akan melihat pelatih sebagai  tidak berminat dengan latihan, tiada keyakinan diri, tidak boleh menjalankan tugasan dan tiada ciri istimewa untuk disenarai pendek sebagai bakal pekerja yang berpotensi.

Bukan saja majikan, malah dalam kebanyakan situasi kita sering melihat aspek displin dan komitmen sebagai penanda aras kepada peribadi seseorang. Setiap organisasi memiliki peraturan dan tata urus kerja yang berbeza berdasarkan matlamat organisasi. Maka adalah penting seseorang pelatih mematuhi displin yang ditetapkan sebagai satu bukti komitmen terhadap kerja yang diamanahkan.

Displin dan komitmen ini sering dikaitkan dengan ketepatan masa, hasil kerja yang baik, pematuhan prosedur kerja, kesungguhan dan kecekapan dalam menjalankan tugas dan penampilan personaliti yang bersesuaian. Ciri ini menjadi kriteria utama pemilihan pekerja untuk jangka masa panjang.

Menariknya, hasil perbincangan penulis mendapati majikan dengan yakin dan berbangga menyatakan bahawa pelatih akan terus diserap sebagai pekerja sebaik selesai latihan industri dengan gaji lulusan sarjana muda walaupun belum mendapat transkrip penuh atau berkonvokesyen. Faktor displin, komitmen dan kecekapan yang menyerlah menjadi tarikan dan kepercayaan utama majikan.

Nah! Inilah contoh pelatih yang memanfaatkan latihan industri untuk menempatkan diri dalam pasaran kerja yang kian mencabar. Fokus kepada potensi diri dan tidak membuang masa dengan menganggap latihan industri sebagai sesi pengajian yang terpaksa diikuti.

Tidak dapat dinafikan keperluan teknologi digital yang mempengaruhi kondusi pasaran serta ekonomi Malaysia dan antarabangsa, pelatih yang mampu, mahir dan cekap menggunakan teknologi digital menjadi aset berharga.

Kebanyakan industri seperti media, kawalan keselamatan, kewangan dan perbankkan, malah pengurusan sumber manusia dan industri halal sangat berkait rapat dengan sistem, perisian dan teknologi digital semasa. Oleh kerana masyarakat hari ini adalah masyarakat berteknologi maka penyedia kandungan dan perkhidmatan perlu lebih pantas dan sentiasa mengemas kini pengetahuan dan kemahiran teknologi.

Perkhidmatan kawalan keselamatan elektronik yang kian berkembang dan mempunyai permintaan tinggi misalnya, memerlukan kepakaran pekerja yang baik dalam pemantauan sistem keselamatan pejabat atau bangunan kediaman.

Selari dengan data yang dikeluarkan oleh Jabatan Perangkaan Malaysia (DOSM) bagi Februari 2023,  bilangan penduduk Malaysia yang bekerja dalam sektor perkhidmatan terus meningkat, terutamanya dalam sektor perkhidmatan makanan dan minuman, perdagangan borong dan runcit; dan pentadbiran dan khidmat sokongan.

Menariknya kini penjual ikan di pasar pun tidak bergantung harap kepada pelanggan yang datang membeli, namun mereka telah meningkatkan kaedah penawaran jualannya melalui siaran langsung di Facebook dan Instagram.

Realitinya juga; peniaga Bazar Ramadan pun kini selesa mempamerkan QrCode atau nombor akaun  di atas meja jualan kuih muih, tanpa risau aliran tunai keuntungan jualannya. Para pembeli digital pun tidak lagi canggung menggunakan pelbagai aplikasi kewangan bagi tujuan pembayaran. Tidak lagi risau tiada wang tunai di tangan.

Jika begini fenomenanya, maka sewajarnyalah graduan dekad ini perlu lebih terampil dalam penggunaan teknologi digital bagi mewujudkan persaingan sihat selaras dengan pemulihan ekonomi negara yang perlu berlaku dengan lebih cepat.

Tanpa meminggirkan aspek keselamatan dan jurang celik digital antara kelompok masyarakat yang masih perlu diambil perhatian oleh individu dan kerajaan. Kesedaran perlu ditingkatkan dengan pendedahan dan pendidikan yang berterusan.

Dalam usaha menjayakan masyarakat Malaysia Madani, sudah pasti aspek ihsan dan ketakwaan kepada Allah menjadi tiang kukuh ketamadunan sumber insan yang dihasratkan. Ini kerana sumber insan yang beradab tinggi, dan saling menghormati, faham perbezaan agama dan budaya akan membetuk persekitaran kerja dan negara yang harmoni. Sudah pasti ia juga perlu diasaskan dengan gandingan ilmu, iman dan amal dari pendidikan yang sistematik.

Semoga angka 591,900 penganggur di Malaysia sehingga Februari 2023 seperti yang laporan media baru-baru ini; akan terus menurun selaras dengan pelbagai usaha yang sedang dijalankan oleh kerajaan.

Diharap juga trend kadar penduduk yang bekerja sendiri malah membuka peluang pekerjaan  juga terus meningkat sejajar peningkatan literasi teknologi rakyat Malaysia melalui pelbagai sokongan dan insentif kerajaan serta syarikat-syarikat korporat atau GLC.

Graduan baharu perlu giat dan kreatif dalam mencipta pekerjaan (bukan mengharap pekerjaan) dengan menteladani kemunculan usahawan-usahawan teknologi digital yang berpendidikan tinggi yang kini turut menjadi inspirasi masyarakat.

PENULIS RAHMAHTUNNISAH SAILIN ialah Pensyarah, Program Komunikasi (Penyiaran), Jabatan Bahasa Inggeris dan Komunikasi, Fakulti Pengurusan dan Muamalah, KUIS.

Artikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.


Malaysia Madani pemacu matlamat pembangunan negara mampan

Perbincangan mengenai pembangunan mampan menjadi hangat setelah Pertubuhan Bangsa-Bangsa Bersatu (PBB) mengumumkan Sustainable Development Goals (SDGs) pada September 2015. Sebanyak 162 negara, termasuk Malaysia, telah bersetuju menerima agenda tersebut yang bertujuan menoktahkan kemiskinan, melindungi planet dan memastikan kesejahteraan untuk semua menjelang 2030.

Pada tahun 2019, menurut SDG Index, Malaysia di posisi ke-68 daripada 162 negara di dunia yang komited dengan agenda tersebut.

Elemen kemampanan tersebut juga menjadi teras utama visi dan kerangka pembangunan Malaysia Madani yang umumkan oleh Perdana Menteri Malaysia ke-10 pada 19 Januari 2023. Selain daripada kemampanan, teras lain termasuk kesejahteraan, daya cipta (inovasi), hormat, keyakinan dan ihsan.

Kemampanan (sustainable) menurut PBB, dalam konteks SDGs, adalah keupayaan untuk memenuhi keperluan semasa tanpa menjejaskan keupayaan generasi akan datang untuk memenuhi keperluan mereka sendiri.

Dato’ Seri Anwar Ibrahim pula menjelaskan konsep kemampanan dalam blueprint Malaysia Madani mengambil kira kepelbagaian budaya, kaum, agama dan struktur masyarakat Malaysia, sumber – sumber bumi di Malaysia serta semua bentuk kehidupan di Malaysia.

Dalam erti kata lain, kemampanan yang beliau sarankan adalah lebih holistik dan saling berkait mengambil kira setiap sisi kehidupan masyarakat Malaysia.

(Datuk Seri Anwar Ibrahim, Perdana Menteri)

Beliau menulis,“Selaras dengan kedudukan manusia sebagai khalifah beramanah untuk mengelola alam yang luas ini, tanggungjawab murni buat memastikan kesejahteraan hidup semua makhluk di bumi harus menjadi prinsip utama dalam kerangka besar Madani.

Kekayaan sumber asli negara serta kepelbagaian flora haruslah di pelihara. Kebajikan haiwan harus terbela sementara segala bentuk penganiayaan mesti di hentikan…. Dan lebih daripada itu, kita ingin wujudkan kemampanan masyarakat, pembangunan bandar dan luar bandar, kepelbagaian budaya dan kekayaan warisan, demokrasi serta kesejahteraan ekonomi dan psikologi rakyat.”

Antara inisiatif yang boleh di laksanakan bagi membangunkan sebuah negara mampan adalah:

Pertumbuhan ekonomi adalah penting untuk pembangunan mampan, tetapi ia harus dicapai dengan cara yang mampan dari segi alam sekitar dan sosial. Ini boleh dicapai dengan menggalakkan ekonomi yang melibatkan perkongsian, pemajakan, penggunaan semula, pembaikan, membaik pulih dan mengitar semula bahan dan produk sedia ada untuk selama mana mungkin. Ia juga boleh di capai dengan pelaburan dalam infrastruktur mampan, menggalakkan tenaga boleh diperbaharui, dan menyokong teknologi hijau.

Ketidaksamaan sosial boleh menjadi penghalang kepada pembangunan mampan. Untuk membangunkan negara yang mampan, adalah penting untuk menangani isu seperti kemiskinan, akses kepada pendidikan dan penjagaan kesihatan, ketidaksamaan jantina dan pengecualian sosial.

Penggunaan dan pengeluaran mampan melibatkan pengurangan penggunaan sumber asli, mengurangkan sisa, dan menggalakkan pengeluaran dan corak penggunaan yang bertanggungjawab. Ini boleh dicapai melalui dasar yang memberi insentif kepada amalan mampan, seperti pelabelan mesra alam sekitar dan pembelian produk dan perkhidmatan yang memberi kesan negatif minimum kepada alam sekitar.

Perlindungan alam sekitar adalah penting untuk pembangunan mampan. Ini boleh dicapai dengan menggalakkan tenaga boleh diperbaharui, mengurangkan pelepasan gas rumah hijau, melindungi biodiversiti, dan menggalakkan pertanian dan amalan perhutanan yang mampan.

Pengangkutan mampan melibatkan mempromosikan mod pengangkutan rendah karbon, seperti berjalan kaki, berbasikal dan pengangkutan awam. Ini boleh membantu mengurangkan pelepasan gas rumah hijau dan meningkatkan kualiti udara. Memupuk Komuniti LestariKomuniti mampan melibatkan menggalakkan perpaduan sosial, mengurangkan kemiskinan, menggalakkan perumahan mampan, dan menggalakkan kewarganegaraan aktif. Ini boleh dicapai dengan menggalakkan penglibatan masyarakat, menyokong ekonomi tempatan, dan menggalakkan perancangan bandar yang mampan.

Secara keseluruhannya, membangunkan negara yang mampan memerlukan pendekatan menyeluruh dan bersepadu yang mengambil kira faktor ekonomi, sosial dan alam sekitar. Ini memerlukan kepimpinan yang kukuh, dasar yang berkesan, dan penglibatan semua pihak berkepentingan, termasuk kerajaan, masyarakat sivil, sektor swasta dan individu.

PENULIS AHMAD YANI ISMAIL ialah Pensyarah/Penyelidik Pusat Penyelidikan Antarabangsa Ekonomi dan Kewangan Islam Universiti Islam Selangor.

Artikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.


Mercun kembali dibenarkan, ada kewajaran di sebaliknya?

Bagaikan sudah sinonim perayaan dan mercun dalam kehidupan masyarakat Malaysia; tidak kira dalam apa juga perayaan. Baik Hari Raya Aidilfitri, Tahun Baharu Cina, Deepavali mahupun Krismas.

Pasti akan ada kanak-kanak dan orang dewasa teruja bermain mercun, juga bunga api. Barulah terasa kemeriahannya, betul?

Manakan tidak, semuanya akan disertai dengan bunyi letupan, diiringi cahaya berwarna-warni. Jika Aidilfitri, senada pula dengan lagu klasik Selamat Hari Raya nyanyian biduanita Saloma. Antara liriknya .. "Dam dam dum bunyi mercun, Kanak-kanak segera datang berduyun, Dam dam dum mercun berdentum, Semaraklah hari raya ini tahun".

Nah, mengapa perkara ini dibangkitkan? Tidak lain tidak bukan kerana bermula perayaan Aidilfitri tahun ini, penjualan mercun dan bunga api kembali dibenarkan. Ia selaras keputusan Kabinet Kerajaan Perpaduan pada awal Februari lalu, untuk menarik balik larangan itu. Bermakna, penjualan dan permainan mercun yang diharamkan sejak tahun 1995 akan dibenarkan semula!

Ya, sebelum ini arahan larangan bermain mercun dan bunga api diputuskan kerajaan pada 1995 di bawah Akta Bahan Letupan 1957 (Akta 207). Mereka yang ditangkap menjual bahan yang boleh meletup tanpa permit, boleh didenda, dipenjarakan atau kedua-duanya sekali.

Ternyata, larangan itu sudah tentu bersebab. Acap kali sejak puluhan tahun lalu, mercun dan bunga api sudah jadi kemestian pada mana-mana musim perayaan sekalipun. dan, saban tahun jugalah kedengaran kes kecederaan dalam kalangan kanak-kanak dan dewasa. Antaranya seperti buta mata, putus jari dan kebakaran atau melecur pada tubuh badan.

Rentetan itu ... memang sudah diduga. Ada 'bunyi-bunyi' tak puas hati dalam kalangan rakyat yang tidak yakin dengan keputusan kerajaan kali ini. Terdapat juga golongan yang menerima tapi masih berbelah bahagi. Segelintir lagi, tidak kisah langsung!

Dalam hal ini, Menteri Pembangunan Kerajaan Tempatan, Nga Kor Ming memaklumkan, meskipun kebenaran diberi, namun semestinya ia masih tertakluk peraturan serta garis panduan yang dikeluarkan. Termasuk dari segi permohonan permit atau lesen.

Sesungguhnya, keputusan yang dibuat, berpaksikan alasan dan sebab yang kukuh. Ada kewajarannya di sebaliknya.

(Pengarah JKDM Pulau Pinang Hamisan Kalib (duduk dua, kiri) bersama pegawainya menunjukkan mercun, bunga api dan pelbagai barangan elektrik bernilai hampir RM1 jutatermasuk cukai ketika sidang media di Stor Simpanan Kastam Bagan Jermal pada 18/01/2023/Foto Bernama)

Umum mengetahui, walaupun berbahaya, dan telah pun diharamkan penjualannya, mercun dilihat terus mendapat permintaan tinggi 'dalam pasaran gelap' setiap kali menjelangnya musim perayaan.

Lumrah ... sesuatu perkara yang lagi dihalang, lagi besar keinginan untuk melakukannya. Sama situasinya dengan bermain mercun dan bunga api. Meskipun sedar keburukannya banyak berbanding kebaikan.

Ke arah itu, apa yang dilihat kerajaan perpaduan kini, misi mencari sesuatu yang membawa kebaikan bersama, di sebalik sesuatu yang tidak dapat dihalang sepenuhnya.

Dari segi penjualan mercun, mengekang atau meminimumkannya mungkin sudah tidak berkesan. Mengapa tidak memberi kebenaran tersebut untuk membawa manfaat kepada negara? Meningkatkan hasil negara, dan mempertingkat keselamatan orang ramai.

Ini berbanding mengharamkannya, tapi tetap berdepan peningkatan dalam kegiatan penyeludupan bahan letupan itu yang akhirnya merugikan negara. Tetapi mendatangkan keuntungan berganda kepada pelakunya. Serta makin banyak mendatangkan risiko kecederaan akibat kemasukan secara haram mercun tanpa tapisan.

Sudah tentu segala baik buruk telah diteliti. Ada kawalannya, bukan diluluskan secara semberono. Ke arah itu, Kementerian Dalam Negeri (KDN) pada 27 Mac lalu mengumumkan kebenaran penjualan sebanyak 45 jenis bunga api dan mercun untuk diimport, disimpan dan dijual hanya ketika musim perayaan.

Itu antara enam garis panduan yang ditetapkannya dengan pemantauan pihak Polis Diraja Malaysia, termasuk membabitkan agensi-agensi penguatkuasaan lain seperti Kastam Diraja Malaysia dan Pihak Berkuasa Tempatan.

Sementara kelulusan untuk mengimport, menyimpan dan menjual mercun dihadkan kepada 27 buah syarikat yang mematuhi garis panduan serta syarat PDRM. WAJIB diperbaharui setiap tahun. Di samping menyediakan ruang simpanan yang mematuhi spesifikasi ditetapkan.

Merujuk perkara itu, Menteri Dalam Negeri, Datuk Seri Saifuddin Nasution Ismail, turut mensyaratkan penjualannya dilakukan secara terbuka iaitu di kedai-kedai dan pusat beli belah.

Sebarang bentuk penjualan mercun dan bunga api secara dalam talian ataupun dalam media sosial dilarang, walaupun membabitkan jenis produk yang dibenarkan untuk jualan.

Di samping itu ia perlu dihadkan kepada jenis serta kategori tidak berisiko tinggi yang boleh mendatangkan bahaya kepada orang awam. Selain tidak membenarkan individu berumur bawah 18 tahun, membelinya. Tindakan sewajarnya akan diambil sekiranya ada aduan dikesan.

Orang ramai juga dinasihatkan agar mematuhi undang-undang dengan hanya membeli dari penjual yang mempunyai permit jualan yang sah.

Apa yang pasti, pihak kerajaan berkemungkinan akan menarik balik larangan terhadap bunga api dan mercun pada tahap tertentu.

Sesungguhnya, usaha mengekang kegiatan penyeludupan dan penjualan mercun perlu dibuat secara berterusan, bukannya sekadar sambil lewa. Tanpa mengira perayaan apa yang diraikan, perlu ada undang-undang dan peraturan yang jelas. Tidak terkecuali -- sikap tanggungjawab masing-masing.

Buat sesuatu, sebaiknya jangan sampai mengganggu dan membahayakan diri sendiri dan keluarga, jiran tetangga dan masyarakat sekeliling demi keselamatan semua pihak.

EZA YUSMAWATI YAACOP ialah Editor Kanan Berita Radio RTM.  Artikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.


Tidak lagi canggung guna teknologi digital

SAUDARA PENGARANGMengimbau jerihnya pandemik COVID-19 selama hampir dua tahun, memang agak menyakitkan. Perintah Kawalan Pergerakan (PKP) secara berfasa turut menjejaskan emosi dan semangat kebanyakan orang awam.Banyak aktiviti ekonomi, pendidikan dan sosial terhenti atau tersekat disebabkan PKP. Hanya aktiviti-aktiviti di hospital dan pusat-pusat kesihatan yang rancak tanpa henti 24 jam. Pihak berkuasa terutama polis dan tentera, juga petugas kesihatan antara yang terkesan langsung. Ramai dalam kalangan mereka turut keletihan dan terjejas kesihatan ekoran waktu kerja lebih panjang demi memastikan penularan COVID-19 dapat dihentikan.Namun, hikmah PKP dan COVID-19 memberikan impak besar terhadap pengecilan jurang teknologi digital dan komunikasi. Di bandar atau di kampung, kaya atau miskin, profesional mahupun tanpa pekerjaan sekali pun.PKP fasa mesra teknologi digitalKetika Perintah Kawalan Pergerakan (PKP) bermula, kebanyakan individu telah mulai berjinak mesra dengan teknologi komunikasi. Terkejut. Terpaksa. Tiada pilihan! Begitulah perasaannya semasa awal PKP. Ini kerana hanya pergerakan saja yang dikawal, namun aktiviti utama perlu diteruskan. Konsep bekerja dari rumah diperkenalkan. Urusan bank dengan hutang piutang tetap perlu dilunaskan.Guru tadika, Sekolah Kebangsaan dan Menengah sehinggalah ke Pensyarah IPT walau tiada pengalaman dan latihan mencukupi sebelumnya, tiada alasan sempat disuarakan. Ini kerana tugas mendidik dan memperkenalkan seawal huruf ABC dan nombor 123 tetap perlu diteruskan. Termasuk kuliah statistik, rekabentuk dan sains sukan misalnya turut perlu diteruskan secara maya. Pelbagai gelagat dapat disaksikan. Kadangkala lucu dan meletihkan, malah sering juga sedikit mengecewakan apabila hasilnya kurang memberangsangkan. Berdasarkan kenyataan media Jabatan Perdana Menteri bertarikh 28 April 2022, berhubung laporan survei Penggunaan dan Capaian ICT oleh Individu dan Isi Rumah oleh Jabatan Perangkaan Malaysia, peratusan capaian isi rumah kepada internet menunjukkan peningkatan kepada 95.5 peratus pada tahun 2021 berbanding 91.7 peratus pada tahun 2020 iaitu peningkatan sebanyak 3.8 peratus.

Capaian oleh isi rumah terhadap telefon bimbit dan komputer juga masing-masing meningkat kepada 99.6 peratus dan 88.3 peratus pada tahun 2021 ketika kemuncak PdPR dijalankan. Pelaksanaan Pengajaran dan Pembelajaran di Rumah (PdPR) adalah salah satu faktor yang menyumbang kepada peningkatan penggunaan internet isi rumah. Tanpa mengambil kira saluran pembelajaran atas talian melalui internet, individu yang mengikuti kursus formal atas talian meningkat kepada 29.9 peratus (2021) daripada 18.0 peratus pada tahun sebelumnya. Manakala peratusan individu yang merujuk laman web untuk pembelajaran formal seperti Wikipedia dan Ensiklopedia pula telah meningkat daripada 40.3 peratus pada 2020 kepada 59.0 peratus pada 2021. Dalam laporan sama kepada penggunaan internet, peratusan individu yang menggunakan komputer meningkat kepada 83.5 peratus pada 2021 (2020:80.0%). Peratusan individu yang menggunakan telefon bimbit turut meningkat kepada 98.7 peratus (2020:98.2%). Situasi ini menjelaskan bahawa penggunaan teknologi digital dan komunikasi menjadi satu kemestian seiring dengan senario semasa. Ia menjadi semakin pesat apabila negara memasuki fasa endemik serta pemulihan ekonomi. Fenomena teknologi pendidikan digital masa kiniTeknologi digital telah memberikan impak yang besar terhadap kehidupan manusia dalam banyak aspek. Boleh dikatakan bahawa peningkatan dalam penggunaan teknologi digital merupakan salah satu hikmah terbesar endemik COVID-19. Dalam era revolusi 4.0 ini, teknologi digital berkembang pesat dan menjadi sebahagian penting kehidupan sehari-hari. Dengan kecanggihan teknologi digital semasa, kita dapat berkomunikasi secara berkesan dan interaktif dengan siapa saja dan di mana jua.Namun, kepesatan teknologi digital juga memberikan perspektif yang berbeza bagi kebanyakan kita. Terutama dalam hal memahami bagaimana teknologi digital bekerja dan bagaimana ia dapat digunakan secara bijak terutamanya dalam aspek pendidikan. Pada dasarnya, teknologi digital dan komunikasi dapat digunakan dalam pelbagai aspek kehidupan, namun baik atau buruknya bergantung kepada penggunaannya.Kini kaedah pembelajaran teradun, hibrid, “flipped”, gamifikasi dan pelbagai lagi pedagogi pengajaran dan pembelajaran yang mengintegrasikan teknologi pendidikan digital giat dilaksanakan. Kaedah-kaedah ini bersesuaian dengan perkembangan dan keperluan pendidikan era revolusi 4.0 dengan kelas dan kuliah secara maya, bukan lagi suatu yang asing. Kuliah dan tutorial secara segerak (synchronous) dalam talian menggunakan platform telesidang seperti google meet, zoom dan webex, menjadi selesa dan akrab. Meskipun pada peringkat awal, guru berhadapan masalah untuk memastikan keterlibatan pelajar. Kini, pelbagai aktiviti interaktif dilaksanakan secara dalam talian menggunakan aplikasi Web 4.0 seperti Canva, Mentimeter, Quizlet, Padlet, augmented reality dan banyak lagi yang menyokong penglibatan aktif dan kolaboratif pelajar serta dapat memberi pengalaman pembelajaran imersif maya. Penggunaan platform Learning Management System (LMS) dan Content Management System (CMS) seperti google classroom, microsoft teams, Edmodo, mahupun moodle juga telah ditambah baik dan direka bentuk khas mengikut keperluan institusi menjadikan pengurusan pembelajaran secara teradun lebih berkesan. Melalui penggunaan LMS, pengurusan rekod pelajar juga bertambah baik. Tiada lagi guru perlu memanggil nama murid satu persatu untuk mengesahkan kehadiran. Hanya dengan mengimbas QR Code atau menggunakan google attendance, rekod kehadiran semuanya disimpan dengan selamat.Selain itu, banyak fail dan kertas dapat dijimatkan apabila kaedah penghantaran tugasan dilaksanakan secara dalam talian yang turut bersifat mesra dan bijak pengguna. Tiada lagi kertas-kertas tugasan yang terhimpun, hanya perlukan fail maya atau folder simpanan tugasan. Kaedah semakan dan penandaan pelbagai tugasan dan peperiksaan turut menjadi mudah. Bentuk tugasan juga dihasilkan dalam pelbagai media yang lebih kreatif, disesuaikan dengan objektif pembelajaran sesuatu kursus atau subjek.Pembentangan tugasan secara dalam talian juga menjadi lebih kemas, jelas dan interaktif bukan sahaja antara pelajar dan pensyarah atau guru, malah sesama rakan pelajar turut berinteraksi dengan baik. Apatah lagi dengan generasi anak-anak sekarang yang lebih pantas dalam mengadaptasi penggunaan teknologi. Bukan sahaja para guru yang berusaha menghasilkan kandungan digital seperti persembahan multimedia dan video untuk menyokong pengajaran dan pembelajaran, malah para pelajar juga terkehadapan dalam menghasilkan kandungan digital mereka sama ada secara individu mahupun berkumpulan. Malah, kanak-kanak seawal umur sembilan tahun pun telah bijak menyunting video anime kegemaran sendiri dengan menggunakan aplikasi CapCut menerusi telefon pintar. Perkembangan dan penerapan teknologi digital dalam pendidikan ini berupaya meningkatkan kemahiran abad ke-21 pelajar atau lebih dikenali sebagai 4K iaitu komunikasi, kolaborasi, kreativiti dan pemikiran kritis melalui pembelajaran berpusatkan pelajar. Terkini, perkembangan teknologi kepintaran buatan (artificial intelligent) dilihat akan mengubah lanskap pengintegrasian teknologi digital dalam pendidikan dan kehidupan seharian. Teknologi berasaskan pembelajaran mesin (machine learning) ini mampu menjadikan pembelajaran mahupun tugasan harian lebih personal dan efektif. Menggunakan aplikasi tertentu, contohnya ChatGPT, pelajar boleh mendapatkan bantuan untuk menghasilkan karangan, membuat ulasan, mahupun mencipta lirik lagu dalam masa yang singkat. Namun, pada masa yang sama, teknologi ini dilihat mampu menggugat kualiti pembelajaran sekiranya tidak diterap dengan bijak. Fahami etika Dalam keghairahan meneroka dan memanfaatkan teknologi digital dan komunikasi seseorang individu bagaimanapun perlu berhati-hati dan peka dengan pelbagai isu semasa. Kefahaman terhadap etika, undang-undang dan tatacara dalam menggunakan teknologi digital perlu menjadi perhatian utama. Aspek keselamatan dan privasi diri sendiri dan orang lain wajar diutamakan. Penggunaan bahasa yang sopan, tidak mengeksploitasi informasi peribadi orang lain dan perlu peka terhadap isu-isu perpaduan dan toleransi beragama.Penggunaan telefon pintar untuk merakam pelbagai kejadian, secara bersembunyi atau terang-terangan juga membawa implikasi besar. Kamera digital ini seringkali disalah guna. Ada yang menjadikannya sebagai bahan untuk memeras ugut, dikongsi tanpa keperluan hingga menjadi tular dan boleh menimbulkan fitnah, hasutan, ancaman malah menghuru-harakan keluarga dan masyarakat. Isu-isu ini turut melibatkan sistem pendidikan, tenaga pengajar dan pelajar.Perlu diketahui bahawa Kementerian Pendidikan Malaysia, Kementerian Pengajian Tinggi dan Kementerian Komunikasi dan Digital sentiasa memantau perkembangan semasa teknologi pendidikan dan kandungan media digital. Pelbagai Akta Komunikasi dan Multimedia digubal dan dilaksanakan demi menjaga kepentingan semua pihak. Dengan memahami dan menguasai teknologi digital dan komunikasi, kita dapat memperluas jaringan sosial, pendidikan dan profesional dengan bijaksana, santun dan berhemah. Ia selaras dengan salah satu hasrat Kementerian Komunikasi dan Digital yang mengarah kepada pemerkasaan literasi digital dalam kalangan masyarakat Malaysia Madani.PENULIS RAHMAHTUNNISAH SAILIN ialah Pensyarah, Program Komunikasi (Penyiaran), Jabatan Bahasa Inggeris dan Komunikasi, Fakulti Pengurusan dan Muamalah, KUIS dan DR. SITI NAZUAR SAILIN - Pensyarah Kanan, Teknologi Pendidikan, Pusat Pengajian Pendidikan, UUMArtikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.


Strategi melahirkan mahasiswa rentas, antara dan pelbagai bidang

SAUDARA PENGARANGKerangka visi baharu bagi membangun Malaysia MADANI, bertujuan mewujudkan sebuah masyarakat madani, maju terampil dan terangkum. Dilancarkan oleh Perdana Menteri Malaysia ke-10 pada 19 Januari 2023, visi tersebut sarat dengan gagasan-gagasan yang perlu dicerakin oleh semua pihak termasuk golongan pendidik di peringkat pendidikan tinggi. Antara gagasan dinyatakan adalah perlunya mempersiapkan para mahasiswa untuk mampu bekerja, berfikir, dan berhubung rentas, antara dan pelbagai bidang. Dalam erti kata lain, institusi pengajian tinggi perlu berperanan melahirkan mahasiswa yang mempunyai kemahiran untuk berfikir dan berkomunikasi dalam konteks rentas bidang, antara bidang dan pelbagai bidang. Menurut Dato' Seri Anwar Ibrahim ini adalah penting memandangkan dalam era pasca normal, masalah-masalah yang muncul adalah rumit, kompleks dan saling berkait dan memerlukan perspektif dan amalan yang rentas bidang, antara bidang dan pelbagai bidang. Pemerhatian ini juga sesuai dengan kenyataan Albert Einstein yang menyebut bahawa “We can’t solve problems by using the same kind of thinking we used when we created them”.Rentas bidang melibatkan integrasi bidang-bidang berbeza dalam satu kolaborasi bagi menghasilkan pendekatan lebih holistik. Manakala antara bidang merujuk kepada pendekatan lebih bersepadu bagi mempelajari dan menangani isu-isu atau masalah-masalah yang kompleks; melibatkan persepaduan ilmu, kaedah dan perspektif daripada pelbagai bidang.

Pelbagai bidang pula adalah pembelajaran dan integrasi ilmu dan kaedah daripada pelbagai bidang tanpa membentuk kolaborasi atau kerjasama di antara mereka.

Antara strategi yang boleh dilaksanakan oleh sesebuah institusi pengajian tinggi adalah bagi melahirkan mahasiswa yang berfikiran rentas, antara dan pelbagi bidang adalah:-1.Menggalakkan kolaborasi antara bidang Pelajar-pelajar dari bidang-bidang yang berbeza digalakkan untuk terlibat dalam satu-satu projek dan tugasan dan ini membantu mereka membina pemahaman dari pelbagai perspektif dan cara berfikir yang berbeza. Usaha ini di mudahkan melalui aktiviti-aktiviti berkumpulan, seminar-seminar dan penyelidikan antara bidang;2.Mengadakan peluang berdialogMenyediakan peluang-peluang bagi mahasiswa membincangkan tugasan dan idea-idea mereka bersama rakan sebaya dari bidang-bidang yang berbeza membantu mereka membina kemahiran berkomunikasi dan membina perspektif antara bidang. Ini boleh di capai melalui perbincangan berkumpulan yang di terajui oleh mahasiswa, forum-forum antara disiplin atau aktiviti sosial yang tidak rasmi;3.Menggabungkan kerja kursus antara disiplinMenggabungkan kerja-kursus antara bidang dalam program-program ijazah boleh membantu mahasiswa membina pemahaman yang lebih luas merangkumi bidang dan perspektif yang berbeza. Ini termasuk bagi kursus-kursus yang melibatkan pelbagai bidang, atau kursus-kursus yang memfokuskan kepada bidang-bidang yang bersilang.4.Menyediakan latihan dalam kemahiran berkomunikasiPenyediaan latihan dalam kemahiran berkomunikasi seperti penulisan yang efektif, percakapan awam, dan komunikasi visual, boleh membantu mahasiswa membina kemahiran yang perlu untuk komunikasi merentas bidang. Latihan ini boleh di sepadukan ke dalam kerja kursus sedia ada atau mengadakan bengkel-bengkel yang berasigan.5.Membina budaya pemikiran antara bidangMencipta budaya yang memberi nilai kepada pemikiran antara bidang boleh membantu mahasiswa memahami kepentingan terhadap memahami sesuatu masalah daripada pelbagai perspektif. Ini boleh di capai melalui menggalakkan penyelidikan antara bidang, menganjurkan aktiviti atau program antara bidang dan menonjolkan kepentingan kolaborasi antara bidang.Mahasiswa perlu dipersiapkan dengan segala kemahiran yang perlu bagi mereka berhadapan dengan isu-isu dan masalah-masalah yang akan muncul pada masa akan datang yang memerlukan pemikiran luar kotak. Selain daripada mempunyai pelbagai perspektif bagi satu-satu isu, mahasiswa juga perlu menyesuaikan solusinya dengan konteks masyarakat dan budaya setempat.PENULIS AHMAD YANI ISMAIL ialah Pensyarah/Penyelidik Pusat Penyelidikan Antarabangsa Ekonomi dan Kewangan IslamUniversiti Islam SelangorArtikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.


Tirai Manik: Antara kritik dan fitnah

Hak kebebasan bersuara merupakan sebahagian daripada hak asasi manusia dan selari dengan itu tarikh 10 Disember setiap tahun telah diisytiharkan sebagai Hari Hak Asasi Manusia oleh Pertubuhan Bangsa-Bangsa Bersatu (PBB). Justeru, setiap manusia sewajarnya bebas untuk memberi pendapat, idea mahu pun kritikan. Hak kebebasan bersuara adalah satu keperluan dan penting bagi setiap individu. Melalui hak bersuara, setiap individu berupaya untuk mempertahankan diri sendiri, membantu individu lain dan masyarakat, menyebarkan informasi yang bermanfaat serta boleh terlibat sama dalam pembangunan sesebuah negara. Kini, kepesatan teknologi telah menjadikan manusia berani kehadapan menyuarakan pendapat terutamanya menerusi platform media sosial. Kewujudan media baharu itu ibarat seperti cendawan tumbuh selepas hujan seiring dengan kelajuan perkembangan teknologi maklumat. Namun harus diingatkan kebebasan bersuara perlu ada batasnya. Termasuk juga kebebasan memberi kritikan jangan sampai menjadi fitnah. Di Malaysia, Perlembangaan Persekutuan adalah undang-undang tertinggi di Malaysia; jadi tidak ada mana-mana pihak yang istimewa di sisi undang-undang.

Hak kebebasan bersuara juga telah termaktub dalam Perlembagaan Persekutuan melalui Perkara 10 (1) (a) menyatakan bahawa setiap warganegara berhak kepada kebebasan bercakap dan bersuara. Hal itu, sama seperti termaktub dalam Perisytiharan Hak Asasi Manusia Sejagat Perkara 19 menyatakan setiap orang adalah berhak kepada kebebasan pendapat dan mengeluarkan fikiran. Hak itu termasuklah kebebasan memegang pendapat tanpa gangguan dan menuntut, menerima dan menyebarkan maklumat dan buah fikiran melalui sebarang media dan tanpa mengira sempadan. Masyarakat perlu sedar hak kebebasan bersuara yang diperuntukkan dalam Perlembagaan Persekutuan ada kawalan dan had tertentu. Oleh itu, kebebasan bersuara seharusnya digunakan secara berhemah dan pada saluran betul. Setiap pendtabiran memerlukan pandangan dan kritikan sebagai semak dan imbang (check and balance) bagi memastikan tiada penyelewengan kuasa dan meningkatkan kualiti tadbir urus. Pada dasarnya kritikan adalah perkara yang baik bertujuan untuk penambahbaikan. Namun, kritikan membina dan konstruktif mestilah bersifat jelas, benar, tidak menyinggung perasaan dan disampaikan dengan menggunakan bahasa yang mudah difahami. Ini bagi mengelakkan salah faham berlaku di antara pihak terlibat. Sememangnya, negara demokrasi tidak dapat lari dengan kritikan malahan meraikan perbezaan pendapat adalah kunci utama bagi keharmonian sejagat. Dalam keghairahan memberi kritikan jangan sampai melangkaui sempadan sehingga menjadi fitnah. Walaupun ruang kebebasan untuk mengkritik terbuka luas namun Malaysia adalah negara yang mempunyai undang-undang. Undang-undang adalah pengikat kepada segala bentuk kebebasan yang diberikan. Bertepatan dengan Lima Prinsip Rukun Negara, salah satu ialah Keluhuran Perlembagaan yang menuntut setiap rakyat untuk patuh dan hormat kepada Perlembagaan. Kepatuhan kepada Perlembagaan adalah satu tanggungjawab kepada setiap individu di Malaysia dan hasilnya rakyat berbilang kaum dapat meneruskan kelangsungan hidup dalam keadaan aman. Tidak dapat dinafikan bahawa dunia digitalisasi telah mengubah landskap kehidupan manusia sehingga mempengaruhi tingkah laku individu. Ini dapat dilihat apabila media sosial telah dijadikan sebagai platform untuk meluah perasaan dan berkongsi pandangan. Satu kepuasan yang diperolehi setiap kali selesai mengemas kini status di media sosial. Namun, media sosial juga telah dijadikan tempat penyebaran fitnah melalui perkongsian penulisan dan video yang tidak sahih. Fitnah adalah perkara yang tidak mempunyai asas, maklumat yang disampaikan telah ditokok tambah serta bermotifkan niat jahat. Ini bercanggah dengan amalan demokrasi negara malah bertentangan dengan ajaran agama. Lebih serius, fitnah adalah satu pencabulan atas Perkara 10 (1) (a) Perlembagaan Persekutuan yang boleh dikenakan tindakan undang-undang. Fitnah yang menjurus ke arah penghinaan boleh didakwa bawah Sesyen 4 (1) Akta Komunikasi dan Multimedia 1998. Manakala Fitnah yang membawa kepada hasutan pula adalah tertakhluk bawah Seksyen 3 (1) akta Hasutan 1948. Antara kritikan dan fitnah seperti umpama kaca dan permata. Pentingnya masyarakat menilai dan membezakan antara kritikan dan fitnah sebelum bersuara. Sentiasalah beringat bahawasanya hak kebebasan bersuara bukan sesuatu yang mutlak. Jadilah masyarakat yang lebih cakna dan bijak supaya amalan demokrasi dapat dirancakkan dalam persekitaran yang sihat. PENULIS NURSYAMSINAS AZRINA BADRUL HISHAM ialah Penolong Pengarah Amanjaya Holdings and Ventures Sdn Bhd.Artikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.


Teroka daya tahan universiti era pelestarian sumber

Menyingkap tirai Malaysia Madani dan menyediakan kerangka utama pendidikan tinggi pascapandemik merupakan antara cetusan pembudayaan ke arah persediaan universiti mendepani rencam cabaran pendidikan “era digital”.

Setelah puluhan tahun universiti menyediakan keperluan bakat untuk pasaran pekerjaan dan kepakaran tertentu kumpulan professional dalam bidang tujahan negara, sedikit sebanyak cabaran semasa universiti di Malaysia dan seluruh dunia berubah; zaman pengujian ketahanan fiskal kewangan (akademik, penyelidikan dan instrumen pembiayaan pelajar) dan prasarana yang menuntut ciri lebih lestari serta mesra pengguna di kampus.

Statistik semasa menunjukkan pasaran pekerjaan bagi graduan dalam sektor tertentu hampir tepu dan tiada penambahbaikan dalam elemen penggajian mengakibatkan terdapat kursus di universiti yang memerlukan perubahan drastik, selain ada kalangan Universiti Awam yang telah “berusia” melebihi 50 tahun dan memerlukan penyelenggaraan berkala secara mampan tanpa melibatkan kos yang tinggi.

Pertambahan universiti-universiti lebih “muda” merancakkan komitmen negara menyediakan kumpulan profesional dan separa profesional mencapai sekurang-kurangnya 30-45% daripada populasi  dewasa menerima pendidikan tinggi. Bagaimanapun, elemen kelestarian dan strategi tepat mesti dilaksanakan.

Antara isu dan cabaran semasa yang bakal dihadapi oleh para pentadbir universiti adalah melibatkan pengurusan secara holistik, bersasar dan memperkasakan sumber sedia ada serta berpotensi untuk diterokai ke arah kemampanan institusi.

Ini termasuklah menyediakan graduan berkemahiran khusus dalam bidang tertentu, ketersediaan pembiayaan model perniagaan dan keusahawan, serta nilai tambah pemerkasaan subjek/kurikulum yang lebih bersifat fleksibel (program industri, mikro kredit dan pembelajaran secara maya).

Terdapat pelbagai strategi dan insiatif yang sedang diterokai termasuk dalam penyediaan penjanaan sumber kewangan dan penglibatan pelaburan jangka masa panjang menerusi inovasi, produk serta perkhidmatan merentasi teras utama pendidikan tinggi.

Universiti pada masa kini sudah mempunyai prolifik dalam bidang teras akademik dan ini membantu kelestarian menepati keperluan global seperti Matlamat Pembangunan Mampan (SDGs) dan Pendidikan untuk Pembangunan Mampan (ESD).

Justeru, hasrat Kementerian Pengajian Tinggi menerusi amanat tahun baharu 2023 adalah membolehkan universiti melaksanakan dasar ketidakbergantungan dana awam dan fleksibiliti penerokaan penjanaan sumber merupakan antara intipati dalam kerangka Malaysia Madani.

Berdasarkan instrumen analisis yang dibentangkan oleh beberapa universiti di Malaysia menunjukkan perubahan ketara terutama dalam keterlibatan universiti meneroka sektor penjanaan keperluan kerjaya baharu, pemerkasaan sumber bakat, pengurusan bersepadu perkhidmatan kampus serta perlaksaan dasar-dasar membangunkan keperluan kelestarian.

Terdapat dalam kalangan universiti yang telah menggunakan acuan kelestarian dalam pembangunan inovasi dan pengurusan sumber di kampus, antaranya pengurusan tenaga dan sisa. Ada juga universiti yang telah mempunyai pelaburan strategik melibatkan inovasi tenaga hijau dan penggunaan produk hijau serta penubuhan unit/pusat perkhidmatan agenda kelestarian.

Usaha itu memberikan hasil segera terhadap komitmen kampus menyertai sumbangan berterusan terutamanya segmen alam sekitar.

Bagaimanapun, kebanyakan universiti kurang memberi penekanan kepada faktor sosioekonomi, tadbir urus atau governans dan libat urus sektor perkhidmatan di kampus.

Elemen kritikal ini merupakan kriteria yang sudah dimasukkan dalam perancangan strategik universiti cuma sasaran yang tidak bersinergi menerusi penerapan makmal hidup menyebabkan hasil akhir hanya membantu sebahagian kecil kumpulan sasar di universiti.

Justeru, penglibatan dan komitmen universiti secara serius adalah sejajar dengan libat urus berpaksikan metrik lebih bersifat global seperti ESG. Komponen rubrik dan indeks ESG ini sebenarnya merupakan sasaran strategik di peringkat pengurusan tertinggi bagi membolehkan segala dasar perlaksanaan kelestarian ini digembleng secara komprehensif, bukan sekadar kosmetik pelan tindakan di atas kertas.

Pengwujudan instrumen pelaporan, analitik data dan komitmen dalam komponen ESG akan membantu pelarasan semula daya tahan universiti untuk jangka masa tertentu.

Prasyarat ini bakal meminimumkan risiko ketidakupayaan universiti melaksanakan kepelbagaian pengurusan kewangan (termasuk pelaburan strategik) dan sumber secara berfasa, selain membantu pengukuhan nilai teras kualiti akademik serta penyelidikan.

Sebagai contoh, UTM sudah mempunyai kerangka asas “Sustainable Blueprint 2030” mencakupi elemen inisiatif strategik, pelan tindakan dan sasaran semasa bagi tiga fasa perlaksanaan serta menghakupayakan komponen sokongan (polisi, strategik envision 2025, dan lain-lain) mengikut keunikan universiti sendiri.

Kriteria pengukuran ini akan melibatkan peringkat pertama ESG (Part 1: ESG) menerusi libat sama kumpulan/individu yang membantu keupayaan nilai tambah (sub-elemen ekonomi, sosial, alam sekitar, tadbir urus) yang jauh lebih baik bagi daya tahan Universiti.

Tanpa pemerkasaan subelemen ini di peringkat dasar, universiti bakal merisikokan nilai penarafan global dan reputasi akademik di peringkat antarabangsa. Tambahan pula, Malaysia dalam menjustifikasi kemampuan ekonomi sumber baharu seperti IoTs, AIs, keterjaminan sektor kritikal seperti pertanian, tenaga, dan perindustrian 4IR.

Secara umumnya, kerangka kelestarian di universiti perlu mempunyai jiwa dan motivasi tambahan dalam perlaksanaan yang bukan sekadar retorik persediaan agenda global tetapi memastikan kelangsungan universiti berteraskan 5P (People, Prosperity, Partnership, Peace and Planet) serta dasar umum pendidikan tinggi dapat dicapai.

Penglibatan pemegang taruh dan kumpulan sasar perlu jelas dan holistik bagi menjustifikasi tindakan berimpak secara berterusan.

Keanjalan dalam perlaksanaan adalah penting kerana konsep lestari itu sendiri memberi penekanan kepada proses berbanding tertumpu kepada pencapaian KPI semata-mata.

Semoga ini bakal memberikan kelebihan kepada mana-mana universiti menerokai keunikan instrumen universiti masing-masing.

PENULIS PROF IR. TS. DR. MOHD FADHIL MD DIN, Pengarah Pelestarian Kampus UTM, Jabatan Canseleri UTM/FELO Penyelidik IPASA dan Pensyarah Jabatan Kejuruteraan Air dan Alam Sekitar.  Artikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.


Belanjawan 2023: Inisiatif tambahan atas dasar dan keadaan bersesuaian

ULASAN BERITASeperti dijanjikan, kerajaan sedia mendengar pandangan semua pihak termasuk pembangkang dalam menambah baik Belanjawan 2023.Lebih-lebih lagi inisiatif yang memberi manfaat langsung kepada rakyat.Rabu lepas, Perdana Menteri mengumumkan beberapa inisiatif tambahan kepada Belanjawan Madani.Pengumuman dibuat semasa membentangkan Rang Undang-Undang Perbekalan 2023 bagi bacaan kali kedua di Dewan Negara.Antara yang mencuri perhatian ialah pelanjutan pelepasan cukai pendapatan individu hingga RM8000.00 bagi simpanan bersih tahunan, dalam Skim Simpanan Pendidikan Nasional (SSPN). Bukan pemansuhan seperti yang dimaklumkan, sehari sebelumnya.Malahan, Perdana Menteri mengumumkan bahawa pelepasan cukai dilanjutkan hingga Tahun Taksiran 2024.Cadangan itu membabitkan kehilangan hasil kerajaan sekitar RM250,000,000.00 setahun. Namun memberi manfaat kepada kira-kira 400,000 pembayar cukai.Menurut beliau, keputusan dibuat selepas mendengar keresahan rakyat dan meneliti teguran yang diterima kerajaan.Seperti kata Perdana Menteri, "Belanjawan tentunya tidak mungkin sempurna. Sebab itu kita dengar, mana-mana gesaan dan pandangan yang munasabah, kita boleh terima dan ubah suai."Sehari sebelum itu, Ketua Pegawai Eksekutif LHDN mengesahkan bahawa bermula Tahun Taksiran 2023, pembayar cukai yang mencarum dalam Skim Simpanan Pendidikan Nasional (SSPN) tidak lagi layak menuntut pelepasan cukai individu.

Keputusan dibuat atas "dasar dan keadaan bersesuaian".Susulan kenyataan itu, kerajaan diminta mempertimbangkan semula keputusan memansuhkan pelepasan cukai SSPN.Teguran disuarakan pelbagai pihak termasuk pembayar cukai, majlis belia, gabungan pelajar dan pihak pembangkang.Pemansuhan dikhuatiri membantutkan usaha menggalakkan golongan pertengahan melabur dalam pendidikan anak-anak. Ia juga dilihat boleh menjejaskan usaha menggalakkan penabungan pendidikan.Selepas mengambil kira hujah yang diutarakan, kerajaan bersetuju melanjutkan pelepasan cukai berkenaan.Inisiatif tambahan seterusnya, pemberian "duit raya" kepada barisan sukarelawan. Perdana Menteri mengumumkan pemberian "duit raya" kepada lebih 200,000 sukarelawan.Merangkumi anggota Jabatan Sukarelawan Malaysia (RELA), Sukarelawan Angkatan Pertahanan Awam (APM), sukarelawan polis dan bomba. Setiap anggota akan menerima RM300.00. Ini kali pertama Bantuan Khas Kewangan Aidilfitri diberi kepada sukarelawan.Selain itu kerajaan juga bersetuju menyalurkan bantuan khas sebanyak RM200.00 kepada 850,000 pekebun kecil getah, pesawah dan nelayan. Ia merupakan tambahan kepada bantuan yang diumumkan sebelum ini. Iaitu sebanyak RM300.00 sebulan kepada nelayan dan RM200.00 sebulan bagi pesawah untuk tempoh tiga bulan semusim. Serta kenaikan sumbangan musim tengkujuh bagi pekebun kecil getah daripada 600 kepada 800 Ringgit untuk tempoh empat bulan.Pemberian bantuan kali ini antara yang terbesar pernah diberikan kepada golongan berkenaan.Selain itu bermula 1 April 2023, sasaran Syarikat Jaminan Kredit Perumahan (SJKP) akan diperluas kepada kedua-dua golongan berpendapatan tetap, dan tidak tetap.Sebelum ini, SJKP telah ditambah baik dengan meningkatkan dana jaminan pembiayaan daripada RM3 bilion kepada RM5 bilion untuk membantu pembeli rumah kali pertama. Terutamanya mereka yang tidak mempunyai pendapatan tetap.

Seperti lazimnya, setiap kali belanjawan dibentangkan pasti ada saja yang tidak berpuas hati. Namun realitinya bukan mudah memenuhi keperluan, apatah lagi kemahuan semua pihak.Dengan sumber yang terhad, kerajaan perlu menetapkan keutamaan. Yang pastinya dengan ketidaktentuan ekonomi global, belanjawan tahunan negara terus mencatat rekod tertinggi baharu saban tahun.Trend ini memberi kesan langsung kepada beban hutang kerajaan.Sehingga akhir 2022, hutang kerajaan Persekutuan berjumlah RM1.079 trilion atau 60.4 peratus daripada KDNK. Daripada jumlah itu hutang dalam negeri RM1.05 trilion, manakala pinjaman luar pesisir RM29.5 bilion.Sekiranya mengambil kira pendedahan kerajaan kepada liabiliti lain, jumlah hutang dan liabiliti kerajaan Persekutuan berjumlah RM1.45 trilion. Bersamaan 80.9 peratus daripada KDNK.Tahukah anda, berapa lama diperlukan untuk melangsaikan hutang ini?Menurut anggaran Kementerian Kewangan, 30 tahun. Secara tepatnya hingga tahun 2053. Itu pun dengan dua syarat.Pertama, tiada sebarang pinjaman baharu dibuat bagi tujuan pembiayaan deficit dan kedua membiayai semula hutang yang matang mulai 2024 dan seterusnya.Berapa usia kita pada waktu itu ya? Dan sumbangan kita ialah ....?PENULIS BAKHTIAR EFFENDY MOHD DOM ialah Editor Kanan Berita Radio RTM.Artikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.


Model baharu kelestarian sumber

SAUDARA PENGARANGSecara umum, kesedaran dan cakna perubahan iklim telah menjadi perbahasan utama menerusi tindakan global dan agenda setempat. Bertepatan dengan enam tonggak utama Malaysia Madani, terutamanya kemampanan dan kesejahteraan, cabaran kerangka alam sekitar bawah Kementerian Sumber Asli, Alam Sekitar dan Perubahan Iklim telah mengenal pasti 26 inisiatif langsung (Pelan Kelestarian Alam Sekitar 2020-2030) bagi menyediakan kemampanan dan ketahanan negara mendepani cabaran pasca bencana. Secara saintifiknya, Malaysia adalah antara negara yang telah memberikan komitmen mengenai pelepasan gas rumah hijau, sokongan berterusan Sifar Karbon Bersih (Net-Zero Carbon), pengenalan pembiayaan hijau melalui bank perdagangan serta beberapa inisiatif tidak langsung dalam menjana model perniagaan bersifat inklusif terhadap cabaran semasa dan akan datang. Malaysia juga merupakan antara pelopor dalam memperkemaskan data saintifik menerusi EPI (Environmental Performance Index), data asas sumber penghasilan karbon daripada sektor-sektor kritikal, dan beberapa pelaporan umum mengenai isu alam sekitar di peringkat nasional.Melalui beberapa kajian saintis terutama melibatkan adaptasi dan daya tahan lokaliti terhadap perubahan iklim ini, memberikan data paling signifikan mengenai tindak balas berantai yang boleh menyebabkan impak langsung.

Pada masa depan, keperluan pelaporan daripada saintis alam sekitar dan kemampuan penjanaan laporan interaktif (berteraskan fakta berkala) adalah amat diperlukan bagi tujuan perancangan mitigasi. Menerusi portal rasmi data.gov.my telah menyediakan sebanyak 485 data terkait dengan alam sekitar, termasuk data tahunan daripada pelbagai sumber kementerian dan agensi (termasuk pihak berkuasa tempatan serta kerajaan negeri). Salah satunya ialah mengenai kemerosotan biokepelbagaian (flora dan fauna) yang mempengaruhi perubahan ekosistem di lokaliti tertentu. Perubahan itu akan menyebabkan ciri biologi dan fizikal biosfera/hidrosfera sesuatu kawasan atau zon berubah dan menyebabkan kacau-ganggu berpanjangan. Isu ini termasuk dalam rantaian jaminan ekologi yang mempengaruhi suhu bumi, keseimbangan biologi dan perubahan rantaian makanan. Kajian sejak beberapa tahun ini mendapati peningkatan suhu bumi telah menyebabkan persekitaran hutan bakau (dan ekosistemnya) telah mengalami kepupusan walaupun beberapa inisiatif penanaman semula telah dilaksanakan. Penerobosan air laut (kemasinan) sehingga ke bahagian pertengahan muara sungai telah menyebabkan ketidakseimbangan koridor pantai dan menyebabkan spesis tertentu (seperti siput, kerang dan hidupan marin yang lain) telah mengalami kemerosotan populasi. Terdapat beberapa lokasi utama sumber makanan marin (hasil laut dan produk hiliran) kepada penternak komersial, nelayan dan pengendali industri akuakultur telah mengalami defisit kelangsungan sumber. Jika tidak ditangani segera, negara akan mengalami penyusutan kebergantungan sumber tempatan.Selain itu, kacau-ganggu yang berterusan daripada aktiviti manusia (pelepasan sumber buangan) juga menjadi penyumbang utama dan mempercepatkan dominasi perubahan alam sekitar.Sumber buangan daripada gas industri (termasuk logistik dan mobiliti) dan efluen adalah antara penyumbang berterusan kepada cabaran semasa, walaupun penguatkuasaan dan pemantauan dilaksanakan secara bersasar. Dalam konteks semasa, piawaian yang dinyatakan dalam mana-mana akta atau peraturan merupakan kemestian dalam perlaksanaan. Bagaimanapun, cabaran pada masa kini adalah perlaksanaan lebih serius terutamanya dalam memperkenalkan model baharu pematuhan alam sekitar seperti pengenalan sistem “pay per polluter” kepada industri tertentu, jumlah saman atau bentuk hukuman kepada pencemar alam sekitar dan pengurusan berbentuk holistik.Menerusi Dasar Alam Sekitar Negara, pengurusan secara mampan elemen persekitaran adalah tunjang utama perlindungan sumber dan pencegahan bentuk pencemaran di mana-mana lokaliti. Ini dibuktikan menerusi satu kenyataan media mengenai komitmen kerajaan terhadap mana-mana penerokaan tanah tinggi (terutamanya di Cameron Highlands) yang mencadangkan penyelarasan operasi serta pasukan pemantau dalam situasi kritikal perlindungan sumber dan mencegah kes-kes seperti gelongsoran dan banjir lumpur.Adalah penting model atau kerangka jaminan mengenai alam sekitar serta kelestarian ini dijadikan agenda rakyat bagi menyantuni pelbagai inisiatif pengurangan risiko kacau-ganggu kepada persekitaran. Bagi mengekalkan komitmen itu, Kerajaan Madani telah memperkasakan Dasar Alam Sekitar Negara (DASN) melalui aktiviti berteraskan proses memutuskan keputusan, kawalan kendiri, berpaksikan pertumbuhan ekonomi, dan kesejahteraan rakyat serta hubungkait ekosistem. Justeru, penstrukturan lebih bersasar dan bertanggungjawab, adalah penting dalam menyediakan Malaysia yang jauh lebih mampan pada masa depan.PENULIS PROF IR. TS. DR. MOHD FADHIL MD DIN, Pengarah Pelestarian Kampus UTM, Jabatan Canseleri UTM/FELO Penyelidik IPASA dan Pensyarah Jabatan Kejuruteraan Air dan Alam Sekitar Artikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM


Memanfaatkan media digital dalam mencipta peluang pekerjaan

(Khairul Aming, Usahawan muda dan Selebriti media sosial/Foto FB Khairul Aming)

Dalam era teknologi digital, peluang meneroka pasaran ekonomi digital turut terbuka luas. Tanpa kedai, butik atau restoran, seseorang individu mampu mencipta kerjaya dan menjana pendapatan.

Apatah lagi jika kemahiran komunikasi dan teknologi seiring dengan kemampuan; membentuk identiti dan jenama produk atau perkhidmatannya sendiri.

Melalui media digital, setiap orang berpeluang untuk menjana pendapatan secara bersendirian (one man show) atau turut membuka peluang kepada mereka yang memerlukan pendapatan.

Faktanya kini, seorang influencer masakan yang berlatarbelakang kelulusan kejuruteraan adalah lebih popular daripada artis sehingga mampu meraih pendapatan jauh lebih tinggi.

Siapa yang tidak mengenali Khairul Aming yang mempunyai 3.5 juta pengikut di Instagram dan 35 ribu pengikut di Facebook.

Melalui penjenamaan personal yang  dicipta melalui media sosial setelah enam tahun memproduksikan video masakan, kini mampu menjadi usahawan yang hanya menjual sambal melalui platform Shopee dengan pendapatan RM21.5 juta dalam masa dua tahun.

Soloz pula atau kini dikenali ‘Maharaja Soloz’ mencipta fenomena tersendiri sebagai atlet e-sukan dan juga streamer Facebook Gaming. Nama sebenar beliau ialah Muhammad Faris Zakaria merupakan pemain profesional permainan video penstriman Mobile Legends: Bang Bang.

Soloz menjadi terkenal seluruh dunia sehingga mampu mencipta kerjaya yang pada peringkat awal hanya merupakan hobi. Melalui akaun Youtube, beliau mempunyai 1.66 juta subscribers yang mana video terbaharu mempunyai 117 ribu tontonan dalam masa 20 jam.

Kerjaya terkini beliau adalah sebagai penghibur penstriman langsung bawah program Facebook Gaming Creator.

Ini membuktikan bahawa kerjaya ini bukanlah sia-sia dan ia bukan sekadar bermain game.

Terkini, laporan media tempatan menjadi tular apabila hasil perniagaan melalui aplikasi TikTok, seorang remaja berusia 14 tahun, mampu membayar zakat perniagaan RM10,000 kepada Majlis Agama Islam dan Adat Istiadat Melayu Kelantan (MAIK).

Masih bersekolah di Tingkatan Dua, Putri Mumtaz Sunnafis Luthfiya yang juga pengasas produk pemakanan menunaikan tanggungjawab itu selepas produk yang  diusahakannya mencapai jualan  RM400 ribu dalam tempoh empat bulan mula dijual. Terkini akaun TikTok, usahawan remaja ini mempunyai 86.3 ribu pengikut dan menerima 1.4 juta likes.

Maka, masihkah relevan jika anak muda atau graduan masih lagi berkeluh kesah, risau tiada pekerjaan? Atau, adakah memilih untuk tidak melanjutkan pengajian lebih tinggi lebih baik?

Jika diimbas kembali, sejak awal tahun 2000 isu peluang pekerjaan kepada lepasan graduan telah dibincangkan  dan menjadi kebimbangan yang berlarutan. Ketika itu pelbagai inisiatif kerajaan dan swasta membantu graduan yang masih tiada peluang pekerjaan.

Namun, kini zaman media digital. Semuanya perlu berubah seiring zaman. Cara penyelesaian krisis negara juga berubah.

Laporan Malaysia Digital Economy Corporation 2022, mengunjurkan pertumbuhan Industri kreatif di Malaysia meningkat dengan permintaan untuk bakat berkembang kepada lebih 7.59% dalam tempoh 3 tahun akan datang sehingga 2025.

Ia merupakan suatu fenomena yang baik lebih-lebih lagi dengan sokongan daripada sub-sektor media dan komunikasi. Ini menunjukkan potensi besar untuk peluang pekerjaan dalam bidang ini.

Menurut laporan Job Outlook pada tahun 2022 oleh CareerBuilder pula, kerjaya dalam bidang media dan komunikasi dijangka akan mengalami pertumbuhan sebanyak 6%. Ini menunjukkan permintaan yang tinggi untuk profesional media dan komunikasi yang mempunyai kemahiran dan keupayaan yang relevan.

Ini menunjukkan bahawa, perkembangan teknologi digital  yang pesat turut membuka peluang baru untuk pekerjaan dalam bidang media dan komunikasi, termasuk sebagai penyedia kandungan digital, pemasaran digital, dan pengurusan media sosial seperti yang dinyatakan oleh Jobstore, 2022.

Selain itu, sedar atau tidak pertumbuhan industri hiburan di Malaysia terus berkembang pesat dalam beberapa tahun kebelakangan ini. Meskipun sedikit terganggu kesan pandemik COVID-19, namun ia  kembali merancakkan industri hiburan.

Jadi, produksi filem, televisyen (TV), dan muzik menawarkan peluang bagi profesional media dan komunikasi yang mempunyai kemahiran yang berminat untuk bekerja dalam industri hiburan. Tenaga kerja mahir dan kreatif seperti editor filem dan rancangan TV, grafik dan multimedia, animasi dan penata bunyi, selain pelakon serta penulis skrip dan lirik.

Beberapa faktor yang menjadikan bidang ini mempunyai potensi kerjaya pada masa hadapan adalah disebabkan oleh permintaan yang tinggi sumber insan bidang media dan komunikasi. Ini kerana industri media digital sedang berkembang pesat dan permintaan untuk pekerja dalam bidang ini semakin meningkat dari tahun ke tahun.

Selain itu, ia disebabkan media digital adalah industri global, maka graduan mempunyai peluang untuk menimba pengalaman internasional. Ini kerana, terdapat banyak institusi bidang ini yang mencari pekerja dari pelbagai negara, sehingga memberikan kesempatan pengalaman berharga untuk bekerja di luar negara.

Situasi ini memberi peluang kepada mereka mendapatkan gaji yang lebih tinggi disebabkan kadar tukaran asing. Permintaan yang tinggi dalam bidang profesional ini menjadikan kerjaya dalam bidang media dan komunikasi suatu peluang terbaik untuk diceburi. Ini kerana pekerja industri media digital kebiasaannya mendapat gaji yang lebih baik daripada pekerja di industri lain.

Industri media digital ini secara tidak langsung mewujudkan fenomena ekonomi gig disebabkan berlakunya fleksibiliti dalam ruang pekerjaan. Tugasan pekerjaan dalam industri ini dapat dilakukan dari jarak jauh atau bekerja secara mobile. Ini memberi ruang kepada fleksibiliti kepada pekerja dalam menentukan waktu dan tempat kerja.

Individu yang bekerja dalam bidang media digital tidak terikat dengan masa dan tempat ini juga dikenali sebagai "nomad digital".  Nomad digital ialah seseorang yang menggunakan teknologi digital dan internet untuk bekerja dari jarak jauh, biasanya dari lokasi yang berbeza, seperti kafe, ruang kerja bersama, atau bahkan dari rumah mereka sendiri.  Mereka mempunyai kebebasan untuk menyesuaikan jadual kerja dan lokasi mengikut keperluan dan pilihan peribadi.

Ternyata zaman teknologi dan media digital sangat baik untuk dimanfaatkan untuk perkara-perkara yang boleh memajukan diri sendiri, organisasi malah negara keseluruhannya.

Secara asasnya, bidang ini menawarkan pelbagai peluang pekerjaan di pelbagai sektor. Antara peluang pekerjaan yang boleh ditemui dalam bidang media dan komunikasi ialah penerbitan rancangan, perhubungan awam, komunikasi korporat, pemasaran dan pengiklanan, pengurusan media sosial, penerbitan dan penyuntingan, pengajaran dan penyelidikan serta pembangunan kandungan aplikasi digital.

Pekerjaan di bidang ini biasanya memerlukan kreativiti, kemahiran komunikasi, kemahiran menulis, kemahiran kerja berkumpulan, kemahiran kepemimpinan dan kemampuan untuk beradaptasi dengan teknologi terbaharu.

Malah dengan keterlibatan dan kadar ketembusan media sosial yang terus meningkat di Malaysia menciptakan permintaan untuk profesional media dan komunikasi yang berketerampilan, faham etika dan undang-undang media.

Namun perkara yang tetap perlu dipegang erat, dijaga rapi adalah adab, etika dan kefahaman terhadap undang-undang. Selain itu, individu juga perlu menjaga sensitiviti beragama dan memelihara keharmonian negara.

Seperti industri kreatif lainnya, persaingan dalam bidang media dan komunikasi sangat sengit. Oleh kerana itu, bakal graduan di bidang ini perlu menimba pengalaman semasa latihan industri serta mendapatkan kemahiran yang lebih untuk memperoleh tempat bekerjaya dalam industri yang terus berkembang ini.

Setiap tahun isu pengangguran dalam kalangan graduan terus dibincangkan di Malaysia. Impak pandemik COVID-19, bukan sahaja kepada graduan, malah mereka yang sebelum ini mempunyai pekerjaan tetap turut menerima tempias hilang pekerjaan dan sumber pendapatan. Ini susulan syarikat atau organisasi tempat kerja yang terpaksa mengecilkan operasi, kos dan sumber tenaga kerja. Malah ada syarikat yang terus menutup operasi akibat kerugian besar dan hutang yang ditanggung.

Antara faktor pengangguran ini adalah disebabkan kemahiran teknologi yang terhad, keupayaan kemahiran berkomunikasi yang rendah, kurangnya pengalaman, pasaran yang terhad dengan persaingan yang tinggi menjadi faktor utama masih ramai graduan yang belum mendapat pekerjaan.

Sama halnya dengan graduan dalam bidang media dan komunikasi. Salah satu faktor utama, ekoran terdapatnya jurang antara kemahiran yang diperoleh semasa pengajian dengan keperluan industri.

Tidak dinafikan bahawa di universiti, graduan telah dilengkapkan dengan kemahiran asas dalam bidang media dan komunikasi. Namun industri media dan komunikasi terkini memerlukan kemahiran yang lebih spesifik dan berkaitan dengan teknologi digital.

Maka, menjadi keperluan tambahan kepada graduan untuk meneroka kemahiran baharu dengan inisiatif diri dari masa ke semasa. Ia agar seiring dengan keperluan tersebut di industri.

Kefahaman dan kemahiran menulis kandungan media (seperti program televisyen, radio dan surat khabar) sewajarnya telah sebati dan boleh dipaktis apabila diperlukan. Hanya house style dan perisian teknologi (software) organisasi media sahaja yang berbeza. Maka kecekapan mengadaptasi perubahan ini perlu tindakan segera bersama kesungguhan dan keinginan yang tinggi.

Namun begitu, adalah mengecewakan sekiranya graduan media yang mengkhusus kepada penyiaran dan kewartawanan misalnya tidak menjadikan radio, televisyen dan akhbar sebagai ‘teman setia’ mereka. Lebih membimbangkan, mereka sendiri tidak mendengar radio dan tidak menonton televisyen. Natijahnya mereka tidak memahami kandungan dan format radio dan televisyen.

Turut meresahkan apabila mereka tidak dapat membezakan genre dan gaya penyampaian majalah, dokumentari, laporan khas dan bicarawara. Gaya penyampaian penyampai radio dengan wartawan mahupun pengacara dan pembaca berita juga perlu penelitian dan pengulangan yang fokus dan teliti.

Dalam konteks ini, sudah tentulah televisyen dan radio itu sendiri adalah medium pembelajaran paling efektif dan terbaik. Perlu menonton dan mendengar.

Tidak dapat dinafikan, bahawa minat dan kesungguhan, juga kekeliruan tentang format genre yang wujud ini disebabkan oleh pengaruh ciri-ciri media digital dan media sosial yang lebih akrab dengan anak muda generasi kini.

Oleh itu, penting bagi graduan dalam bidang media dan komunikasi untuk terus mengambil inisiatif dalam meningkatkan kemahiran dalam memantapkan asas ilmu bidang ini sebelum memasuki pasaran kerja yang sebenar.

Jadi graduan perlu peka, semua ini perlu bermula semasa dalam pengajian lagi. Malah telah terdapat pelbagai insentif daripada kerajaan seperti Institut Penyiaran Tun Abdul Razak (IPTAR), Suruhanjaya Komunikasi dan Multimedia (MCMC) dan agensi-agensi berkaitan seperti FINAS dan pelbagai pertubuhan yang sering menyediakan dana dan latihan khusus wajar diambil manfaat sepenuhnya. Ini bakal melahirkan orang media dan komunikasi yang berketrampilan untuk industri ini.

PELUANG KERJAYA BIDANG MEDIA DAN KOMUNIKASI

Pelbagai agensi media tradisional dan platform digital yang masih memerlukan penyampai berita, wartawan, penerbit dan krew teknikal penerbitan untuk menghasilkan kandungan berkualiti dalam menyampaikan maklumat yang tepat dan sahih kepada masyarakat.

Walaupun wujudnya internet dan media sosial yang memudahkan seseorang membina platform untuk siaran sendiri, namun kepentingan dan kepercayaan masyarakat terhadap kredibiliti kerjaya bidang media dan komunikasi masih tetap tinggi.

Selain itu, perkembangan teknologi dan keperluan untuk memproduksi kandungan digital berkualiti tinggi juga telah membuka peluang baru dalam bidang media dan komunikasi, seperti produksi video, podcast, dan live streaming. Oleh itu, bidang ini masih mempunyai potensi yang besar untuk berkembang pada masa kini dan masa depan.

Perbezaan antara graduan bidang media dengan graduan dalam bidang lain adalah terletak pada pengetahuan dan kemahiran yang diperoleh semasa pengajian mereka. Graduan bidang media biasanya mempunyai pengetahuan yang lebih khusus mengenai teknologi, seni visual, komunikasi, pengurusan projek dan strategi pemasaran dalam industri media dan komunikasi.

Selain itu, mereka juga mempunyai kemahiran dalam penyuntingan video, audio, dan penulisan kreatif yang diperlukan dalam industri ini. Oleh sebab itu, graduan media dan komunikasi lebih mudah diterima dalam pekerjaan di industri media seperti kewartawanan, pengiklanan, produksi video, dan penulisan skrip. Namun, graduan dalam bidang lain masih mempunyai peluang untuk bekerja dalam bidang media jika mereka mempunyai kemahiran dan pengetahuan yang berkaitan dengan industri ini.

Walaupun begitu, kerjaya media dan komunikasi tidak semudah yang disangka. Terdapat kepercayaan yang skeptikal bahawa mempunyai rupa paras yang menarik dan sedikit bakat sudah cukup untuk menempatkan diri dalam kerjaya ini.

Realitinya, graduan perlu bersaing dengan pelbagai cabaran dalam dunia media yang semakin kompetitif. Cabaran-cabaran tersebut termasuklah kemampuan untuk terus mengemaskini pengetahuan dan kemahiran mengikut perkembangan teknologi media. Malah mereka juga perlu beradaptasi dengan perubahan dalam media sosial dalam mengekalkan relevansi dalam industri media.

Selain itu, graduan perlu mengasah kemahiran komunikasi, kepimpinan, dan bekerjasama dengan baik dengan rakan sekerja untuk mencapai kejayaan dalam kerjaya mereka. Ini memerlukan graduan mempunyai keupayaan untuk beradaptasi dengan perubahan dan mempunyai kemahiran teknikal untuk menghasilkan kandungan media yang berkualiti.

Sangat penting bagi graduan dalam bidang media dan komunikasi untuk meningkatkan kualiti dari segi kemahiran komunikasi dan teknikal. Di era digital dan globalisasi ini, persaingan dalam industri media semakin ketat dan kecenderungan ke arah digital semakin pesat.

Oleh itu, graduan media dan komunikasi juga perlu mempunyai kemahiran-kemahiran yang mencakupi aspek teknikal, kreatif dan juga kemahiran sosial untuk bersaing dengan calon-calon lain yang juga berminat dengan kerjaya ini.

Jadi, jika graduan media dan komunikasi mempunyai minat yang kukuh dalam bidang ini, serta mempunyai kemahiran-kemahiran yang mencukupi, mereka mempunyai peluang yang lebih besar untuk lebih terkehadapan.

Peluang kerjaya bagi lulusan media dan komunikasi tetap terbuka luas, terutama dengan kemajuan teknologi media digital yang mewujudkan pelbagai platform media dan saluran komunikasi digital.

Melalui pembangunan kemahiran komunikasi dan teknikal yang berterusan, graduan media dan komunikasi akan dapat meningkatkan daya saing mereka dalam pasaran kerja dan mempunyai peluang yang lebih baik untuk maju dalam kerjaya mereka.

Kebanyakan majikan juga akan memberi keutamaan kepada calon yang mempunyai kemahiran tambahan dan dapat memberikan nilai tambah kepada syarikat mereka. Oleh itu, graduan perlu sentiasa memantapkan kemahiran mereka dan berusaha untuk mempelajari perkara baru yang berkaitan dengan bidang media untuk terus berdaya saing dalam pasaran kerja.

Meskipun populariti yang ada dalam bidang media dan komunikasi memungkinkan individu menjadi orang media walaupun tanpa latar belakang pendidikan formal, namun keperluan industri tetap memerlukan orang yang memiliki pengetahuan, keterampilan, dan kemahiran teknikal yang tepat.

Ini menunjukkan bahawa latar belakang pendidikan formal dalam bidang komunikasi dan media sangat diperlukan dan sangat dihargai oleh industri.

PENULIS, DR MD ROZALAFRI JOHORI merupakan Pensyarah Kanan, Program Komunikasi (Penyiaran), Jabatan Bahasa Inggeris dan Komunikasi, Fakulti Pengurusan dan Muamalah, Universiti Islam Selangor (UIS) dan RAHMAHTUNNISAH SAILIN - Pensyarah, Program Komunikasi (Penyiaran), Jabatan Bahasa Inggeris dan Komunikasi, Fakulti Pengurusan dan Muamalah, Universiti Islam Selangor (UIS).

Artikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM


IPT: Persediaan atau transit ke alam pekerjaan?

SAUDARA PENGARANGSudah hampir seminggu ke dua, sesi akademik di universiti awam atau swasta yang sama takwimnya bermula. Masih segar dalam ingatan telatah dan ragam terutama bagi pelajar yang memasuki tahun pertama di universiti dan memulakan kehidupan baharu dalam kampus.

Tidak kurang hebat juga, gelagat ibu bapa membuat persiapan lengkap untuk anak-anak dari hujung rambut hingga ke hujung kaki.Sudah pasti, ibu bapa sehabis baik menyediakan kelengkapan untuk anak-anak demi keselesaan mereka setiap kali menghadiri sesi pembelajaran. Ungkapan sering kali terpacul yang senantiasa meniti di bibir ibu bapa adalah "jaga diri". Konsep jaga diri ini amat besar ertinya.Masih juga dalam ingatan, tibanya hari pertama sidang akademik dibuka, para pelajar disambut oleh wajah-wajah pendidik yang berjiwa besar. Para pendidik juga tidak terlepas mempersiapkan diri merencana pembelajaran dan pengajaran agar seiring dengan kemajuan teknologi.Hal ini bagi memastikan pelajar dibekalkan ilmu sewajarnya untuk mendepani masa akan datang menuju Revolusi Industri 4.0 dan terkini Transformasi Sosial Menuju Revolusi Industri 5.0.

Selain itu, fasiliti kondusif seperti tempat dan bahan mengajar juga ditambah baik supaya sesi pembelajaran dan pengajaran dapat dilaksanakan tanpa gangguan di samping memberikan jaminan keselamatan.Dalam hal ini semua pihak terlibat sememangnya menjalankan tanggungjawab masing-masing dengan matlamat sama iaitu memastikan pelajar cukup bersedia menghadapi fasa pembelajaran dan fasa kehidupan seterusnya.Namun, terdapat persoalan asas yang harus diajukan kepada para pelajar. Sejauh mana inisiatif pelajar itu sendiri membuat persediaan? Adakah sama hebat seperti persediaan yang dilakukan oleh ibu bapa mereka dan para pendidik? Ataupun masih ada lagi yang bersahaja? Pelbagai soalan boleh dilontarkan namun jawapannya hanya diri sendiri yang mengetahui. Tepuk dada tanyalah diri.Melihat dari perspektif individu yang sudah menjalani fasa persekolahan, beralih ke fasa universiti dan kini berkecimpung dalam dunia korporat, terma "persediaan" adalah subjek utama yang perlu dititikberatkan oleh setiap yang bergelar pelajar.

(Ibu bapa sehabis baik menyediakan kelengkapan untuk anak-anak demi keselesaan mereka setiap kali menghadiri sesi pembelajaran/Foto Hiasan)

Menurut Kamus Dewan Bahasa dan Pustaka, persediaan membawa erti perbuatan menyediakan atau persiapan. Analoginya ialah diibarat seperti kita memasuki pertandingan memasak. Sebelum bertanding kita belajar memasak, mengulang kaji resepi masakan, mengenali bahan-bahan masakan dan berlatih memasak. Inilah yang dimaksudkan dengan persediaan. Menerusi persediaan itu, mental dan fizikial kita sudah cukup bersedia untuk bertanding.Pelajar harus cakna bahawasanya persaingan amat sengit di luar sana. Jika hanya berbekalkan pencapaian akademik semata-mata, ia bukan lagi satu jaminan. Malah perlu diberi nilai tambah dengan penguasaan kemahiran insaniah. Jangan jadikan universiti tempat untuk transit selama beberapa tahun demi menggapai sekeping sijil yang melayakkan seseorang itu mendapat jawatan tinggi.Jangan dipandang enteng bukan sahaja pembelajaran dalam kuliah malah pembelajaran di luar kuliah juga sebenarnya merupakan persediaan secara tidak langsung menjadikan pelajar sebagai seseorang yang ada kebolehpasaran apabila mereka menceburkan diri sebagai pemain industri kelak.Seperti yang diperkatakan, dalam situasi hari ini tekanan kompetitif menyebabkan majikan mempunyai banyak pilihan untuk menawarkan peluang pekerjaan kepada sesiapa sahaja yang menepati kriteria diperlukan. Inisiatif untuk pembangunan kendiri melalui penguasaan kemahiran insaniah perlu digerakkan segera.Kemahiran insaniah seperti kemahiran berkomunikasi merupakan kriteria utama yang dilihat oleh majikan. Ini kerana wujudnya keperluan organisasi untuk meluaskan pasaran tidak hanya terhad dalam negara malahan dikembangkan ke peringkat global. Proses ini berkehendakkan seseorang yang berkebolehan menguasai pelbagai bahasa dengan baik.Umum mengetahui, Bahasa Inggeris adalah bahasa pengantara yang diguna pakai di seluruh dunia. Penguasaan bahasa yang komprehensif akan melancarkan proses komunikasi dua hala lantas memberikan impak positif kepada urusan perniagaan atau perusahaan yang melibatkan pelbagai negara.

Oleh itu, pelajar perlu memaksimumkan usaha menguasai Bahasa Inggeris atau apa sahaja bahasa yang moleh menjadikan mereka unik dan ada nila tambah. Hal ini kerana penguasaan bahasa lain sebagai bahasa ketiga adalah bonus yang boleh meningkatkan kebolehpasaran. Perlu diingatkan, penguasaan bahasa asing tidak bermakna kita mengetepikan bahasa ibunda iaitu Bahasa Malaysia.Kini, seluruh dunia berada dalam fasa pemulihan ekonomi ekoran daripada ancaman wabak COVID-19; bukan sahaja mengancam nyawa manusia malahan meruntuhkan banyak institusi perniagaan. Kini keadaan semakin pulih menyaksikan banyak institusi perniagaan sedang giat merencana agenda pengukuhan ekonomi tatkala dunia dalam fasa pemulihan.Oleh hal yang sedemikian, tenaga sumber manusia yang mempunyai kemahiran pengurusan projek amat diperlukan. Kemahiran itu boleh diasah melalui tugasan secara berkumpulan. Tugasan berkumpulan ini secara tidak langsung melatih pelajar dengan nilai kepimpinan dan pembahagian tugasan secara adil. Di samping itu, pelajar harus bijak membahagikan masa menyertai aktiviti luar kelas seperti berpersatuan. Percayalah melalui aktiviti tersebut banyak kemahiran pengurusan boleh ditimba.Untuk tidak menjadi seperti kucing tidak bergigi, tikus berani melompat, maka pelajar dinasihatkan untuk mendalami erti kata peningkatan kemahiran (upskill) dan kemahiran semula (reskill). Peningkatan kemahiran adalah proses mempelajari ilmu bahau terhadap kemahiran sedia ada.Sebagai contoh untuk peningkatan kemahiran, sebagai seorang eksekutif pemasaran kemahiran memasarkan sesuatu produk secara bersemuka perlu dipelbagaikan dengan mempelajari kaedah pemasaran yang lebih efektif iaitu melalui platform media sosial.Manakala kemahiran semula adalah mempelajari ilmu baharu diluar ruang lingkup kemahiran sedia ada. Contoh, di samping menambah baik kemahiran pemasaran, kita disarankan untuk mempelajari kemahiran penulisan kreatif. Integrasi kedua-dua tersebut berupaya melahirkan individu yang berdaya saing seiring dengan pembangunan teknologi seterusnya menjadi aset berharga kepada majikan.Secara tuntas, manfaatkanlah masa ketika berada dalam alam universiti. Pembelajaran ketika itu merupakan persediaan memenuhi impian untuk mendapatkan pekerjaan yang diidamkan.

Jangan jadikan universiti sebagai tempat transit sementara. Seorang pekerja juga merupakan anggota masyarakat maka jadilah masyarakat yang membantu pertumbuhan sosial ekonomi negara.PENULIS NURSYAMSINAS AZRINA BADRULHISHAM merupakan Penolong Pengurus Amanjaya Holdings and Ventures Sdn Bhd dan DR MOHD YUSOF ZULKEFLI merupakan Pensyarah Pusat Pengajian Komunikasi dan Media, Kolej Pengajian Pengkomputeran, Informatik dan Media Universiti Teknologi MARA, Shah Alam.Artikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.


Masalah trafik, pengguna harus terima perubahan?

Di sana sesak, di sini sesak, di mana-mana jalan raya kini penuh sesak dengan kenderaan. Keluar rumah sahaja, terpaksa berdepan kesesakan lalu lintas.Jangankan pada waktu puncak, pada waktu biasa pun kenderaan masih memenuhi jalan raya. Apatah lagi pada hujung minggu dan hari cuti umum.Isu kesesakan jalan raya kini tidak lagi tertumpu di Lembah Klang atau ibu kota semata-mata, hampir seluruh negara mengalaminya. Ramai yang tidak tahan berdepan kesesakan hampir setiap hari, hingga ada yang mengalami masalah kesihatan, termasuk tekanan perasaan.Pelbagai faktor menyebabkan aliran trafik menjadi perlahan, antaranya pertambahan kenderaan sehingga mencecah 500,000 sejak 2010 hingga 2022. Dicatatkan hampir 700,000 kenderaan terjual di negara ini setahun, dan Malaysia mencatatkan kadar pemilikan kenderaan tertinggi di Asia Tenggara.Kini, kereta yang didaftarkan telah mencecah 33,000,000 unit, hampir menyamai jumlah penduduk seluruh negara. Tidak hairanlah jika jalan raya tidak pernah lengang dengan kenderaan.Baru-baru ini isu sama dibangkitkan di Parlimen oleh wakil Jelebu, Datuk Jalaluddin Alias dengan menegaskan tol antara punca utama kesesakan lalu lintas.Untuk itu, Timbalan Menteri Kerja Raya, Datuk Seri Abdul Rahman Mohamad memberi komitmen kementerian itu sedang berusaha menyelesaikan masalah tersebut. Antaranya, dengan mewujudkan Aliran Bebas Pelbagai Lorong (MLFF) menjelang 2025 di laluan-laluan bertol.Jelas beliau, kementerian ketika ini sedang berusaha mendapatkan sebanyak mungkin maklumat berkaitan, bagi memastikan inisiatif tersebut benar-benar dapat menyelesaikan isu yang dibangkitkan.Itu antara jalan penyelesaian bagi salah satu faktor, bagaimana pula bagi faktor-faktor yang lain? Mungkin masih juga dalam peringkat kajian.Jika di luar negara, seperti Singapura, contohnya, waktu dan jumlah kenderaan dihadkan untuk memasuki kawasan tumpuan seperti bandar-bandar besar.

Malah, hanya kenderaan yang didaftarkan khas sahaja boleh bergerak bebas di kawasan tersebut.Tidak kurang juga sesetengah negara maju menetapkan had umur kenderaan yang boleh dipandu di jalan raya, seperti Jepun. Jika telah 'lewat usia', kenderaan tersebut wajib dilupuskan.Bagaimanapun, inisiatif negara-negara maju itu sedikit sukar untuk diamalkan di Malaysia. Ramai pula nanti yang tidak setuju jika kenderaan kesayangan mereka terpaksa bersara awal, walhal masih boleh digunakan.Pening, memang pening memikirkan jalan penyelesaian tuntas bagi isu ini. Ada yang berpendapat agar gunakan sepenuhnya pengangkutan awam bagi mengelak terperangkap dalam kesesakan lalu lintas.Iya, benar, itu juga merupakan salah satu jalan penyelesaian, namun capaian pengangkutan awam dalam negara buat masa ini masih belum menyeluruh menyebabkan ia bukan pilihan utama. Tambahan, ramai yang mengadu tahap keberkesanan pengangkutan awam, seperti ketepatan masa dan kekerapannya masih belum memuaskan.Ini memaksa rakyat tetap menggunakan kenderaan masing-masing untuk pelbagai tujuan dan destinasi. Selain itu, terdapat juga pengendali kenderaan berat yang sengaja memasuki jalan raya yang jelas dilarang pada waktu-waktu puncak.Seolah-olah sengaja mengabaikan undang-undang sedia ada, selain memperlihatkan sikap pentingkan diri sendiri. Kehadiran kenderaan berat bukan sahaja menyebabkan aliran trafik pada waktu puncak menjadi lebih perlahan, malah membahayakan pengguna jalan raya yang lain.Jika berlaku kemalangan, pasti lalu lintas bertambah sesak. Hari ini, hari kedua umat Islam menunaikan ibadah puasa, kesesakan lalu lintas pasti sedikit sebanyak menggangu.Ramai rasanya yang terpaksa berbuka di dalam kenderaan, mahu tidak mahu itulah realiti yang terpaksa dihadapi saban tahun. Pada musim perayaan Aidilfitri nanti, aliran trafik dari dalam ke luar ibu kota pula bakal berdepan masalah sama.Seolah-olah menjadi sudah satu kemestian pula, setiap kali sambutan mana-mana musim perayaan, harus berdepan kesesakan lalu lintas.Apa yang pasti kerjasama daripada semua pihak amat perlu, terutama apabila terdapat sebarang pembaharuan, undang-undang atau inisiatif yang dikemukan bagi mengatasi isu itu nanti.ASHRIQ FAHMY AHMAD ialah Editor Kanan Berita Radio RTM.Artikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.


PMX menoktahkan pemansuhan AUKU

TIDAK perlu lagi menimbulkan isu pemansuhan Akta Universiti dan Kolej Universiti 1971 (AUKU) selepas Perdana Menteri, Datuk Seri Anwar Ibrahim pada Ahad lalu mengumumkan akan berlaku pindaan atau pemansuhan beberapa seksyen dalam akta berkenaan yang masih menyekat kebebasan pelajar dan kebebasan ahli akademik.

AUKU akan kekal tetapi pindaan akan dibuat jika masih ada dalam Seksyen 15 atau Seksyen 16 yang masih menyekat kebebasan dan autonomi sebagai mahasiswa atau pensyarah.

Menjawab soalan seorang pelajar universiti awam dalam program dialog anak muda Temu Anwar di Kuala Lumpur Ahad lalu, Anwar mengakui AUKU menjadi akta yang komprehensif dalam hal ehwal pentadbiran, penubuhan sesebuah universiti termasuk pelantikan penjawat utama di universiti.

Orang yang paling mengenali dan memahami AUKU dan setiap pindaan yang dibuat pertama kalinya pada tahun 1975, tidak lain melainkan Anwar dan apabila beliau menyatakan tidak perlukan pemansuhan, bermakna isu sama ada perlu dimansuh atau hanya dipinda tidak lagi menjadi dilema.

Sejarah pergerakan pelajar sejak awal 70-an melalui demonstrasi Telok Gong, kemiskinan Baling, isu dasar negara prakonflik Mei 1969 hingga lahirnya Dasar Ekonomi Baru (DEB) antara pencetus kepada munculnya AUKU dan Anwar antara tokoh yang dikatakan penggerak kepada beberapa demonstrasi.

Inilah antara sebab mengapa Anwar sambil berseloroh menyebut, penggubalan dan pindaan AUKU dibuat ketika itu oleh Tun Dr Mahathir Mohamad untuk menyekat beliau memasuki universiti.

Tersirat dalam kata-kata itu adalah Anwar yang kini berkuasa sebagai Perdana Menteri boleh memansuhkan akta itu jika beliau mahu dengan mengarahkan Menteri Pendidikan Tinggi, Datuk Seri Mohamed Khaled Nordin untuk memansuhkannya.Beliau tidak memilih langkah populis kerana beliau tahu ruang lingkup akta itu agak menyeluruh untuk menyediakan suasana kondusif bagi proses pengajaran dan pembelajaran peringkat tinggi di negara ini, maka pemansuhan akta akan memberi implikasi lain termasuk sumber kuasa penubuhan sesebuah universiti.Anwar dan Mohamed Khaled telah mencapai kata sepakat untuk meminda akta berkenaan jika masih ada seksyen yang menyekat kebebasan mahasiswa dalam AUKU.

Jaminan mereka berdua ini sepatutnya boleh dimanfaatkan oleh aktivis mahasiswa untuk mengemukakan seksyen manakah lagi yang menyekat kebebasan.

Pakar Perlembagaan dan Perundangan, Prof Datuk Dr Shamrahayu A.Aziz dalam tulisannya di akhbar tempatan pada 10 Mac lalu menyebut, tujuan penggubalan AUKU pada dasarnya untuk memperkenalkan instrumen sah berkenaan penubuhan universiti dan mengesah hubungan antara kerajaan dan universiti.

Menurutnya, kerajaan mempunyai pilihan untuk memansuh atau meminda sahaja beberapa peraturan yang tidak sesuai.

Sebaik sahaja Perdana Menteri mengeluarkan ketetapan untuk tidak memansuh, dan pendapat ini selari dengan Menteri Pendidikan Tinggi, maka pilihan untuk memansuh sudah mencapai titik noktah.

Adakah perkara berkaitan tatacara pelantikan Canselor sesebuah universiti oleh Yang di-Pertuan Agong dalam AUKU perlu dipersoal dan dipinda? Begitu juga pelantikan Naib Canselor dan Timbalan Naib Canselor dimestikan melalui tapisan tertentu dan syarat-syarat ketat oleh Menteri Pendidikan Tinggi mahu dipinda?

Ada juga pendapat menyatakan Jabatan Hal Ehwal Pelajar perlu dihapuskan kerana kelahirannya bersumberkan AUKU, sedangkan Jabatan Hal Ehwal Pelajar ditubuhkan untuk membantu dan menyenangkan urusan pembelajaran dan membantu membentuk sahsiah serta kemahiran insaniah (soft-skill) yang tiada dalam bilik kuliah.

Sesungguhnya, tugas Jabatan Hal Ehwal Pelajar adalah membimbing mahasiswa untuk sentiasa bersikap rasional, berintelektual dan berprinsip.

Sebelum penubuhan kerajaan perpaduan pasca PRU-15, tidak sedikit aktivis dikenakan tindakan disiplin kerana dikatakan bertindak melawan kerajaan semasa menggunakan rotan AUKU, tetapi kini rotan AUKU untuk membantai aktivis mahasiswa sudah tiada, kecuali sesuatu yang melanggar undang-undang negara yang terpakai kepada semua warganegara seperti kesalahan menghasut atau memfitnah.

Justeru, aktivis mahasiswa kini boleh bereksperimen dalam ruang kebebasan seorang warga rasional untuk bertindak seperti mengadakan demonstrasi terhadap sesuatu isu, dan melihat tindak balas daripada pihak universiti atau kerajaan.

Yang sangat mahukan AUKU dimansuhkan selalunya aktivis mahasiswa dan Anwar mengingatkan kumpulan ini, seperti dilaporkan Malaysiakini pada 19 Mac lalu, dengan berkata: “(Mahasiswa) boleh jadi aktivis (perjuangkan hak mahasiswa) tetapi jangan jadi macai (atau) walaun. Saya hendak pastikan Kerajaan Perpaduan dengan warga Madani (tidak akan menyekat) sekiranya sesiapa ingin bercakap tentang perjuangan (mahasiswa).”

Untuk menyertai pertubuhan mana-mana parti politik sama ada sebelah kerajaan atau pembangkang atau bertanding dalam pilihan raya umum, sudah tidak menjadi masalah selepas pindaan terbaru AUKU pada tahun 2019.

Mohamed Khaled sendiri sudah memberi jaminan untuk meminda dan sedang meneliti perincian pindaan memandangkan ia melibatkan akta lain yang turut berkuat kuasa seperti Akta Institusi Pendidikan Tinggi Swasta 1996 (Akta 555), Akta Pendidikan 1996 (Akta 550) dan Akta Badan-Badan Berkanun (Tatatertib dan Surcaj) 2000 (Akta 605).Timbalan Menteri Pendidikan Tinggi, Datuk Mohammad Yusof Apdal dalam Dewan Rakyat pada 16 Mac lalu, turut menjelaskan desakan untuk pemansuhan tidak akan bererti jika penggantian akta itu akan menggunapakai semula kebanyakan peruntukan sedia ada seperti di dalam AUKU.

Tindakan sedemikian menurut Mohammad Yusof, tidak ubah seperti sekadar menyalin kulit.

Sudah sampai masanya untuk semua pihak termasuk aktivis mahasiswa menoktahkan isu ini dan bergerak ke hadapan sekali gus memanfaatkan ruang kebebasan yang dijamin oleh Perdana Menteri yang sememangnya dekat dengan perjuangan dan aktivisme mahasiswa.

PENULIS PROF DR MOHD FO'AD SAKDAN ialah Timbalan Naib Canselor Hal Ehwal Pelajar dan Alumni Universiti Malaysia Perlis (UniMAP)

Artikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.

Artikel berkaitan:Masihkah AUKU ganggu mahasiswa?AUKU masih relevan KPM teliti pindaan Seksyen 15 AUKU, benar mahasiswa berpolitik


Membeli untuk tong sampah

SAUDARA PENGARANGTinggal beberapa hari sahaja lagi, seluruh umat Islam di dunia akan menyambut bulan Ramadan yang penuh kemuliaan. Bulan Ramadan atau sinonim dalam kalangan rakyat Malaysia sebagai bulan puasa amat dinanti-nantikan.Mana tidaknya, pada bulan inilah setiap umat Islam akan berlumba-lumba untuk membersihkan diri dan menyucikan jiwa. Pada bulan puasa ini juga umat Islam digalak untuk melipatgandakan amal kebaikan. Ini kerana pada bulan yang mulia ini Allah SWT membuka pintu-pintu syurga dan ditutup pintu-pintu neraka. Selain pengampunan dosa, Allah SWT juga dengan penuh kasih dan sayang menyediakan bonus pahala berlipat kali ganda khusus pada bulan Ramadan yang penuh istimewa.Sambutan bulan Ramadan terutamanya di Malaysia bukan sahaja dinantikan oleh umat Islam, bahkan masyarakat bukan beragama Islam juga tidak sabar untuk turut serta. Oleh kerana ada rakan-rakan atau sahabat handai yang beragama Islam sedang berpuasa, maka ada juga yang bukan Islam bersama-sama dengan rakan taulan mereka yang beragama Islam turut mengambil peluang merasai nikmat berpuasa.Ada juga masyarakat yang bukan Islam mengambil peluang ini (berpuasa) untuk mengamalkan gaya hidup sihat. Selain itu, pelbagai juadah yang jarang-jarang dijamah bakal tersedia di bazar Ramadan seperti kuih nekbat, sagumpal, cek mek, kuih buah tanjong dan pelbagai lagi membuatkan keghairahan mereka untuk turut serta menyambut kedatangan Ramadan menjadi lebih meriah. Oleh itu, tidak terkejut jika kelihatan pelbagai jenis bangsa yang mengunjungi bazar Ramadan. Inilah salah satu nikmat keharmonian di Malaysia. Malah ia juga dituntut dalam Islam untuk berbaik-baik walaupun berbeza bangsa dan agama.

Tahun 2020 memperlihatkan Ramadan disambut seadanya dengan penuh hikmah kerana seluruh dunia pada ketika itu dilanda virus COVID-19 yang menjadi musuh nombor satu. Pada ketika itu, tiada bazar atau sebarang penjualan secara terbuka dibenarkan. Tahun ini, sekali lagi dengan kebenaran kerajaan, para peniaga diberi peluang untuk berniaga di bazar Ramadan. Walaubagaimanapun, seluruh masyarakat dituntut untuk menjaga keselamatan diri sewajarnya. Jika diamati, segala yang berlaku ini adalah didikan oleh Allah untuk kita semua bersyukur kepadanya.Selain bersyukur, kita juga dituntut untuk mengawal nafsu. Mengawal nafsu bukan hanya sekadar mengawal diri daripada nafsu syahwat atau melakukan maksiat. Tetapi kita juga dituntut untuk mengawal nafsu dari aspek lain yang membawa kepada kemudaratan serta amalan yang disukai oleh syaitan.Oleh kerana terlalu taksub dengan budaya "menunjuk" di media sosial, ada antara kita yang akan membeli belah pada kadar berlebihan. Contohnya, membeli lima juadah, namun sayang seribu kali sayang, yang dijamah tidak sampai satu juadah. Malang sekali, juadah-juadah itu disusun rapi pada pinggan mangkuk yang cantik dan setelah beberapa foto diambil dan dimuat naik, kesemua juadah itu tidak lagi terusik. Akhirnya makanan itu akan dihumban ke dalam tong sampah.Sikap menunjuk-nunjuk ini tidak boleh dibiarkan. Sikap seperti ini perlu dibasmi. Ia tidak mendatangkan keuntungan, jauh sekali membawa kebaikan. Budaya seperti ini sebenarnya akan membuatkan masyarakat kita akan lebih sakit rohaninya kerana masing-masing taksub untuk mempamerkan siapa lebih hebat. Ini adalah sesuatu yang jauh daripada tuntutan agama bahkan tidak langsung mempamerkan nilai-nilai murni yang boleh diteladani.Dimanakah hilangnya nikmat syukur itu? Dinamakah terbangnya erti mengawal nafsu? Bukankah kita dituntut besederhana? Ke mana pergi pengertian-pengertian itu?Bersikap jujur juga adalah amanah dari Allah kepada kita. Sikap tamak untuk mengaut keuntungan atas angin perlu dielakkan. Janganlah menganiaya pembeli. Para peniaga terutamanya peniaga makanan mahupun minuman perlu jujur dan amanah. Jadikan bulan Ramadan ini sebagai wadah untuk bersedekah dan bukannya menipu demi mengecap kekayaan yang tidak diberkati.Masaklah sebagaimana anda mahu menikmati kelazatan makanan itu. Jangan dijual makanan yang telah basi. Jangan disaji makanan yang tidak boleh dinikmati. Contohnya, jangan dijual karipap angin, nasi yang tidak habis semalam tetapi dipanaskan untuk dijual pada hari berikutnya. Ini adalah satu perkara yang tidak adil, jujur dan amanah. Tunjukkan belas ihsan. Bersedekahlah kerana ianya tidak merugikan. Daripada dihumban kedalam tong sampah, adalah lebih baik rezeki itu dikongsi bersama.Tidak kira sama ada pembeli atau peniaga, harus kita fahami bahawasanya kita membeli bukan untuk tong sampah. Beli pada kadar sepatutnya. Berniaga dengan ikhlas dan tulus dan. Harus kita ingat, bulan Ramadan bukan bulan untuk mempamerkan kemewahan atau siapa lagi popular, tetapi bulan Ramadan adalah bulan untuk meningkatkan ketakwaan kepada Allah SWT. Gunakanlah kesempatan yang ada untuk menikmati bulan yang mulia ini dengan membuktikan ketaatan kita kepada Allah SWT, melatih diri untuk lebih berdisiplin dan mengasah diri untuk lebih sabar.PENULIS DR MOHD YUSOF ZULKEFLI merupakan Pensyarah Jabatan Komunikasi Liberal, Pusat Pengajian Komunikasi dan Media Kolej Pengajian Pengkomputeran, Informatik dan Media Universiti Teknologi MARA.Artikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.